text: για την ενοποίηση εναέριων/σιδηροδρομικών μεταφορών, καθώς και μέτρα που αφορούν τα έξυπνα συστήματα μεταφορών.Μέτρα για την υλοποίηση ενός σιδηροδρομικού δικτύου με προτεραιότητα στην κυκλοφορία εμπορευμάτωνΜολονότι τα φυσικά χαρακτηριστικά του σιδηροδρόμου προσφέρονται για μαζική μεταφορά εμπορευμάτων, αυτό το πλεονέκτημα δεν φαίνεται να έχει αξιοποιηθεί ιδιαίτερα, καθώς το μερίδιο του σιδηροδρόμου στην αγορά των μεταφορών εμπορευμάτων στην Ευρώπη μειώνεται σταθερά εδώ και πολλές δεκαετίες και ο μεταφερόμενος όγκος παρουσιάζει τάσεις στασιμότητας σε μια αγορά η οποία κατά τα άλλα αναπτύσσεται. Ένας από αυτούς τους λόγους είναι η αδυναμία προσαρμογής των ευρωπαϊκών σιδηροδρομικών υποδομών στους εντατικούς ρυθμούς της μεταφοράς εμπορευμάτων, ιδιαίτερα στην κοινή χρήση των εν λόγω υποδομών τόσο από επιβατικές όσο και από εμπορικές αμαξοστοιχίες.Στις ΗΠΑ, ο σιδηρόδρομος κυριαρχεί στην αγορά των εμπορευματικών μεταφορών με μερίδιο 40%. Οι εταιρείες σιδηροδρόμων της Βορείου Αμερικής μπορούν να διαφοροποιήσουν τις προσφορές τους, ιδιαίτερα με τη μεταφορά με χρήση διώροφων εμπορευματοκιβωτίων (double stack), και τη δυνατότητα σύνθεσης συρμών μήκους που μερικές φορές υπερβαίνει τα 2000 μέτρα. Η σχεδόν πλήρης απουσία επιβατικών αμαξοστοιχιών, οι οποίες δεν παρεμποδίζουν τη διέλευση των εμπορικών αμαξοστοιχιών, επιτρέπει την εκτέλεση δρομολογίων σε μεγάλες αποστάσεις, έτσι ώστε να ανταγωνίζονται τη μεταφορά με βαρέα οχήματα. Στην Ευρωπαϊκή Ένωση, το πλήθος των λιμένων και το χαμηλό ύψος των σηράγγων, οι παρακαμπτήριες οδοί πολύ μικρού μήκους, το όριο αντοχής συσκευών ζεύξης, οι περιορισμοί του περιτυπώματος [6], καθώς και η υπερβολικά πυκνή κυκλοφορία επιβατικών αμαξοστοιχιών στα περίχωρα των μεγάλων πόλεων, καθιστούν αυτού του είδους την αξιοποίηση απαγορευτική.[6] Για παράδειγμα, η ηλεκτροκίνηση των γραμμών περιορίζει το ύψος του περιτυπώματος στα 4,5 μέτραΕφόσον δεν είναι εφικτή η υλοποίηση ενός δικτύου αποκλειστικά για εμπορευματική κυκλοφορία, οι επενδύσεις θα πρέπει να ενθαρρύνουν τη δημιουργία διευρωπαϊκών διαδρόμων με προτεραιότητα στην εμπορευματική κυκλοφορία. Το δίκτυο αυτό θα αποτελείται, κατά κύριο λόγο, από τις υπάρχουσες γραμμές στις οποίες θα κυκλοφορούν κατά προτεραιότητα οι εμπορικές αμαξοστοιχίες ή από γραμμές που θα διατίθενται αποκλειστικά στην εμπορευματική κυκλοφορία. Χωρίς να αυξηθεί η τρέχουσα ταχύτητα των εμπορικών αμαξοστοιχιών, η δυνατότητα να διανύουν μεγαλύτερες αποστάσεις χωρίς στάση σε σταθμούς, ώστε να επιτρέπουν τη διέλευση επιβατικών αμαξοστοιχιών, θα αυξήσει τόσο την ταχύτητά τους όσο και την ακρίβεια εκτέλεσης των δρομολογίων ζεύξης από σημείο σε σημείο, καθώς και τη δυναμικότητα των γραμμών. Στις ζώνες πυκνής κυκλοφορίας, ο διαχωρισμός των εμπορικών και επιβατικών δραστηριοτήτων θα πρέπει να αποτελέσει τον κατευθυντήριο άξονα για την αναδιοργάνωση της ανάπτυξης και διαμόρφωσης του δικτύου, γεγονός που μπορεί να απαιτήσει την κατασκευή νέων υποδομών. Στις υπόλοιπες ζώνες, αυτός ο διαχωρισμός θα πρέπει να αφορά τη διαφορετική χρήση του χώρου, με τον προσδιορισμό εναλλακτικών δρομολογίων περιορισμένης κυκλοφορίας ή με την αποκατάσταση των παραμελημένων υποδομών. Σε ορισμένες γραμμές, αυτός ο διαχωρισμός θα απαιτήσει διευθετήσεις που θα επιτρέπουν καλύτερη μικτή χρήση της υποδομής (παρακαμπτήριες ζώνες, βελτίωση της δυναμικότητας, ιδιαίτερα μέσω συστημάτων σηματοδότησης και ελέγχου-χειρισμού).Οι υφιστάμενοι προσανατολισμοί ορίζουν ήδη τα σχέδια για ένα δίκτυο συμβατικού σιδηροδρόμου, καθώς και συνδυασμένης μεταφοράς. Με βάση αυτά τα δύο δίκτυα θα δημιουργηθούν οι διευρωπαϊκοί διάδρομοι με προτεραιότητα στην εμπορευματική κυκλοφορία, ενόψει της προοδευτικής υλοποίησης ενός δικτύου εμπορευματικής κυκλοφορίας.Ο διαχωρισμός θα πρέπει επίσης να επωφεληθεί από


text: τη δυναμικότητα που θα δημιουργηθεί στις κλασσικές γραμμές, με την προοδευτική υλοποίηση του ευρωπαϊκού δικτύου σιδηροδρομικών γραμμών υψηλής ταχύτητας. Συνεπώς, η προώθηση των προγραμμάτων που αφορούν τις σιδηροδρομικές γραμμές υψηλής ταχύτητας είναι συμβατή με τη δημιουργία ενός δικτύου εμπορευματικής κυκλοφορίας. Αντίθετα, εντάσσεται στην ίδια λογική για την αύξηση της δυναμικότητας του σιδηροδρομικού δικτύου στο σύνολό του. Κατά κανόνα, οι αρμόδιοι για την προώθηση έργων που αφορούν γραμμές υψηλής ταχύτητας πρέπει να διασφαλίσουν ότι μια τέτοια εξέλιξη συμβαδίζει με την απελευθέρωση των οδών που χρησιμοποιούνταν στο παρελθόν από επιβατικές αμαξοστοιχίες, ώστε να διευκολύνεται η μικτή χρήση και από εμπορικές αμαξοστοιχίες. Πρέπει επίσης να προσδιορίσουν την καλύτερη δυνατή συμπληρωματικότητα με τις εναέριες μεταφορές.Τέλος, οι τερματικοί σταθμοί που διασφαλίζουν την τελική δρομολόγηση και εξυπηρέτηση των εμπορευμάτων αποτελούν σημαντικά σημεία συμφόρησης. Στους τερματικούς σταθμούς που είναι ανοιχτοί για όλους τους μεταφορείς, η παροχή κινήτρων με δημόσιες επενδύσεις στους σταθμούς διαλογής και τον εξοπλισμό μεταφόρτωσης μπορεί να παίξει σημαντικό ρόλο στην αύξηση της δυναμικότητας. Οι διατροπικοί τερματικοί σταθμοί που στοχεύουν στις συνδυασμένες μεταφορές αποτελούν ήδη τμήμα του δικτύου συνδυασμένων μεταφορών. Αυτό είναι ένα ιδιαίτερα θετικό στοιχείο, καθώς η μεταφορά εμπορευματοκιβωτίων και κινητών αμαξωμάτων αντιπροσωπεύει το τμήμα της αγοράς με τον υψηλότερο ρυθμό ανάπτυξης. Η παρούσα πρόταση εισάγει και τους υπόλοιπους εμπορευματικούς τερματικούς σταθμούς στο σιδηροδρομικό δίκτυο.Εκτός από τη ρητή αναφορά στα μέτρα για την προώθηση της υλοποίησης ενός σιδηροδρομικού δικτύου με προτεραιότητα στην εμπορευματική κυκλοφορία στο άρθρο 5, η Επιτροπή προτείνει την προσαρμογή του ορισμού του σιδηροδρομικού δικτύου στο άρθρο 10, προκειμένου να υπογραμμιστεί ο ρόλος του στις εμπορευματικές μεταφορές και να συμπεριλάβει τους εμπορευματικούς τερματικούς σταθμούς. Επιπλέον, προστίθενται 2460 km υφιστάμενων ή προγραμματιζόμενων γραμμών στο σχέδιο του συμβατικού σιδηροδρομικού δικτύου.Μέτρα για την προώθηση των θαλάσσιων μεταφορών μικρών αποστάσεων και των ποτάμιων μεταφορώνΗ δημιουργία αποτελεσματικής σιδηροδρομικής πρόσβασης στους λιμένες αποτελεί βασικό στοιχείο για την ανάπτυξη της θαλάσσιας ναυσιπλοΐας μικρών αποστάσεων και των ποτάμιων μεταφορών που εξαρτώνται από την ποιότητα εξυπηρέτησης της ενδοχώρας των λιμένων. Οι θαλάσσιοι λιμένες και οι λιμένες εσωτερικής ναυσιπλοΐας εντάχθηκαν πρόσφατα στα σχέδια του διευρωπαϊκού δικτύου. Η αναγνώριση του κοινού ενδιαφέροντος αυτών των λιμένων αποτελεί οπωσδήποτε ένα βήμα προόδου, δεν επαρκεί όμως για να επιτρέψει την ουσιαστική συνεργασία μεταξύ των μεταφορέων των σιδηροδρομικών και των θαλάσσιων ή ποτάμιων μεταφορών. Υπολείπονται ακόμη πολλά έργα για τη σιδηροδρομική πρόσβαση σε λιμένες των οποίων απαιτείται η κατασκευή ή η βελτίωση, προκειμένου να καταστεί δυνατή η ουσιαστική αξιοποίηση του δυναμικού της θαλάσσιας ναυσιπλοΐας μικρών αποστάσεων και των ποτάμιων μεταφορών. Οι σιδηροδρομικές συνδέσεις με τους λιμένες εσωτερικής ναυσιπλοΐας θα συμβάλλουν ιδιαίτερα στην ενίσχυση της συμπληρωματικότητας μεταξύ σιδηροδρομικών και θαλάσσιων ή ποτάμιων μεταφορών και όχι του ανταγωνισμού μεταξύ τους. Η ραγδαία ανάπτυξη των συστημάτων διαχείρισης κυκλοφορίας και των ηλεκτρονικών συστημάτων ανταλλαγής δεδομένων αναμένεται να διευκολύνει επίσης την αξιοποίηση των εν λόγω τρόπων μεταφορών.Μέτρα για την προώθηση της ενοποίησης σιδηροδρομικών/εναέριων μεταφορώνΟι σιδηροδρομικές συνδέσεις (γραμμές υψηλής ταχύτητας, συμβατικές γραμμές ή προαστιακός σιδηρόδρομος) με τους αερολιμένες επιτρέπουν να αναπτυχθεί η συμπληρωματικότητα σιδηροδρομικών/εναέριων μεταφορών. Συγκεκριμένα, οι σιδηροδρομικές διασυνδέσεις μεταξύ των γραμμών υψηλής ταχύτητας και των κύριων αερολιμένων διεθνών διαστάσεων αναμένεται να επιτρέψουν

type: legislation

jurisdiction: EU


text: τη βελτιστοποίηση της δυναμικότητας του δικτύου αερολιμένων και του σιδηροδρομικού δικτύου. Το τραίνο υψηλής ταχύτητας αποτελεί, σε πολλές περιπτώσεις δρομολογίων, μια ιδιαίτερα ελκυστική εναλλακτική λύση αντί του αεροπλάνου όσον αφορά το χρόνο, το κόστος και την άνεση, πόσο μάλλον αν ληφθεί υπόψη ο απαιτούμενος χρόνος μετάβασης στο αεροδρόμιο από τα αστικά κέντρα. Εξάλλου, η ενοποίηση του σιδηροδρομικού δικτύου υψηλής ταχύτητας και των αερολιμένων θα μπορούσε να αξιοποιηθεί για την ταχεία μεταφορά εμπορευμάτων, ιδιαίτερα για την ταχεία διαβίβαση μηνυμάτων.Προκειμένου να διασφαλιστεί αυτή η συμπληρωματικότητα, οι μεταφορείς του σιδηροδρόμου, οι αεροπορικές εταιρείες, οι φορείς εκμετάλλευσης αερολιμένων πρέπει να αξιοποιήσουν τις δυνατότητες συνεργασίας μεταξύ σιδηροδρόμου και εναέριων μεταφορών. Συνεπώς απαιτείται η προώθηση των επενδύσεων που συμβάλλουν στην ενοποίηση του σιδηροδρομικού δικτύου, ιδιαίτερα υψηλής ταχύτητας, και των εναέριων μεταφορών. Σε ορισμένες περιπτώσεις, μπορεί να πρόκειται για σιδηροδρομικούς σταθμούς εντός των αερολιμένων ή, σε άλλες, για τερματικούς σταθμούς προσαρμοσμένους για την καταγραφή αποσκευών στους σταθμούς. Άλλες υποδομές ή εξοπλισμός μπορούν να αποσκοπούν στην προώθηση της ενοποίησης των συστημάτων και των υπηρεσιών ενημέρωσης, κρατήσεων, έκδοσης εισιτηρίων και μεταφοράς αποσκευών, που διευκολύνουν τους επιβάτες κατά τη μετεπιβίβαση από έναν τρόπο μεταφορών σε έναν άλλο.Εκτός από τη ρητή αναφορά στις σιδηροδρομικές προσβάσεις σε αερολιμένες, για την προώθηση της συμπληρωματικότητας σιδηροδρόμου/εναέριων μεταφορών στο άρθρο 5, η Επιτροπή προτείνει ένα νέο ορισμό του δικτύου αερολιμένων στο άρθρο 13, με σκοπό την περαιτέρω ενοποίηση του δικτύου αερολιμένων και των σιδηροδρομικών γραμμών υψηλής ταχύτητας.Μέτρα που αφορούν τα έξυπνα συστήματα μεταφοράςΤα έξυπνα συστήματα μεταφοράς, δηλαδή τα συστήματα διαχείρισης κυκλοφορίας, ενημέρωσης των χρηστών και δορυφορικής πλοήγησης καθώς και προσδιορισμού στίγματος, διαθέτουν σημαντικές δυνατότητες για τη βελτίωση της δυναμικότητας και της ασφάλειας του δικτύου. Οι τρέχοντες προσανατολισμοί, καθώς και τα έργα κοινού ενδιαφέροντος που προσδιορίζονται στους προσανατολισμούς για τα διευρωπαϊκά δίκτυα στον τομέα των τηλεπικοινωνιών (απόφαση αριθ. 1336/97/ΕΚ) περιλαμβάνουν ήδη αυτά τα συστήματα στο δίκτυο και πολλά από αυτά βρίσκονται σε προχωρημένο στάδιο ανάπτυξης. Ωστόσο, οι τεχνολογίες των πληροφοριών και των επικοινωνιών εξελίσσονται με τέτοιους ρυθμούς, ώστε να απαιτείται μεγαλύτερη διασφάλιση της συντονισμένης ανάπτυξης σε κοινοτικό επίπεδο. Ειδάλλως, ενέχει ο κίνδυνος εμφάνισης πλήθους κατακερματισμένων υπηρεσιών σε περιφερειακή ή εθνική κλίμακα, γεγονός που θα επιδρούσε αρνητικά στην ορθή λειτουργία της εσωτερικής αγοράς και του διευρωπαϊκού δικτύου.Οι κοινοτικές δράσεις πρέπει επομένως να αποσκοπούν στη μέγιστη δυνατή τεχνική διαλειτουργικότητα των συστημάτων, ιδιαίτερα στους τομείς της διαχείρισης κυκλοφορίας και των υπηρεσιών ενημέρωσης για τις συνθήκες κυκλοφορίας, καθώς και της διαχείρισης εναέριας κυκλοφορίας και της διαχείρισης σιδηροδρομικής κυκλοφορίας. Αυτό απαιτεί την υιοθέτηση σχεδίων ανάπτυξης των έξυπνων συστημάτων μεταφοράς κατά μήκος των μεγάλων δρομολογίων και θα πρέπει να μεταφραστεί σε επιλεκτικές κοινοτικές δράσεις που ευνοούν τα έργα που πληρούν σε μεγαλύτερο βαθμό τους στόχους της ασφάλειας και της αύξησης της δυναμικότητας, τα οποία όμως δεσμεύονται επίσης να τηρούν τα υπάρχοντα πρότυπα σε θέματα διαλειτουργικότητας. Όσον αφορά την υλοποίηση έργων σε μεγάλη κλίμακα, μια εξίσου σημαντική δέσμευση της Κοινότητας είναι να προσδιοριστεί αν αυτή θα πραγματοποιηθεί μέσω του συστήματος δορυφορικής ραδιοπλοήγησης (GALILEO) ή μέσω του Ευρωπαϊκού Συστήματος Διαχείρισης Κυκλοφορίας Σιδηροδρόμων (ERTMS).2.2. Τα συγκεκριμένα έργαΗ απόφαση σχετικά με τους προσανατολισμούς προσδιορίζει ένα υπερβολικά


text: μεγάλο σύνολο έργων κοινού ενδιαφέροντος. Μεταξύ αυτών των έργων, το Παράρτημα ΙΙΙ επανεξετάζει τον κατάλογο με τα « συγκεκριμένα » έργα στα οποία τα Ευρωπαϊκά Συμβούλια του Essen το 1994 και του Δουβλίνου το 1996 απέδωσαν ιδιαίτερη σημασία. Θεωρήθηκε ότι αυτά τα έργα, σε διαφορετικό στάδιο εξέλιξης το καθένα, απαιτούν αυξημένη δέσμευση κοινοτικών πόρων. Ωστόσο, οι επικεφαλής κρατών και κυβερνήσεων που συμμετείχαν στο Ευρωπαϊκό Συμβούλιο του Essen είχαν αναγνωρίσει την αναγκαιότητα τακτικής ενημέρωσης αυτού του καταλόγου, πράγμα το οποίο η Επιτροπή δεν πρότεινε ποτέ μέχρι σήμερα.Ωστόσο, μεταξύ των δεκατεσσάρων « συγκεκριμένων έργων», τρία έχουν ήδη ολοκληρωθεί και αναμένεται η ολοκλήρωση έξι ακόμη έως το 2005. Η παρούσα πρόταση εισάγει επομένως ορισμένες τροποποιήσεις στον κατάλογο του Παραρτήματος III. Αυτή η τροποποίηση είναι δικαιολογημένη επίσης για λόγους θεσμικούς, δημοσιονομικής διαχείρισης και αειφόρου ανάπτυξης.Σε περίπτωση που δεν προταθεί η τροποποίηση του εν λόγω παραρτήματος, αναμένεται μια σοβαρή θεσμική ανισορροπία εις βάρος του Κοινοβουλίου. Έτσι, το σημερινό παράρτημα επανεξετάζει με τη στενή έννοια τα έργα με τα οποία ασχολήθηκαν τα Ευρωπαϊκά Συμβούλια του Essen (1994) και του Δουβλίνου (1996) με βάση την έκθεση μιας ομάδας η οποία απαρτίζεται από προσωπικούς εκπροσώπους των επικεφαλής κράτους και κυβερνήσεως, με πρόεδρο τον κ. Christophersen. Το Κοινοβούλιο θεωρούσε ανέκαθεν, δικαίως, ότι αυτό το παράρτημα δεν υπάγεται στις αρμοδιότητές του περί συναπόφασης και εξέφραζε την επιθυμία να του δοθεί η δυνατότητα να αναθεωρήσει αυτόν τον κατάλογο. Εξάλλου, η αρμόδια Επίτροπος για τις μεταφορές εξέφρασε πολύ πρόσφατα, στο Ευρωπαϊκό Συμβούλιο του Δουβλίνου, την πρόθεσή της, ενώπιον του Κοινοβουλίου, να υποβάλει μια πρόταση προς αυτή την κατεύθυνση κατά τη διάρκεια της επόμενης αναθεώρησης.Λόγω της πολιτικής σημασίας τους, τα συγκεκριμένα έργα απορροφούν περισσότερο από το ήμισυ του διαθέσιμου προϋπολογισμού για το διευρωπαϊκό δίκτυο και ένα σημαντικό τμήμα των κονδυλίων του Ταμείου Συνοχής. Η ενημέρωση του καταλόγου των έργων προτεραιότητας θα επιτρέψει να συνεχιστεί αυτή η συνεισφορά στο συγκεντρωτικό χαρακτήρα του και στην απλοποίηση της διαχείρισης των κοινοτικών χρηματοδοτήσεων.Ο προτεινόμενος κατάλογος των συγκεκριμένων έργων έχει στόχο να καταγράψει την πρόοδο που έχει σημειωθεί, αφαιρώντας τα έργα που έχουν ολοκληρωθεί, να επιβεβαιώσει τη σημασία που έχουν για την Κοινότητα τα έργα στις Άλπεις τα οποία αντιμετωπίζουν δυσκολίες, καθώς και να προσθέσει έξι νέα έργα και νέα τμήματα σε δύο υπάρχοντα έργα. Η Επιτροπή κρίνει ότι η υλοποίηση αυτών των έργων αποτελεί προτεραιότητα για τη δημιουργία ενός ικανού και συνεκτικού διευρωπαϊκού δικτύου, το οποίο θα συμβάλλει ακόμη περισσότερο στην αειφόρο ανάπτυξη. Εκτιμά ότι η πολιτική και οικονομική υποστήριξη της Κοινότητας για τον καθορισμό, την έναρξη ή τον τερματισμό των εν λόγω έργων θα μπορούσε να αποβεί καθοριστική πριν να τεθεί σε ισχύ η επόμενη αναθεώρηση, η οποία αναμένεται να προταθεί το 2004.2.2.1 Πρόοδος που έχει σημειωθεί - έργα που απαιτούν ενθάρρυνσηΤα τρία ολοκληρωμένα έργα πρέπει να αφαιρεθούν από τον κατάλογο. Πρόκειται για τον αερολιμένα της Malpensa, τη γέφυρα/σήραγγα Oresund και τη σύνδεση Cork-Μπέλφαστ μέσω συμβατικού σιδηροδρόμου. Τα δύο έργα που περιλαμβάνουν την κατασκευή σηράγγων μεγάλου μήκους στις Άλπεις αντιμετωπίζουν δυσκολίες λόγω αβεβαιοτήτων σε τεχνικά και οικονομικά θέματα καθώς και σε ό,τι αφορά το χρονοδιάγραμμα. Παρά


text: τις δυσκολίες όμως, τα δύο αυτά έργα, δηλαδή η σύνδεση Λυών-Τορίνο και ο άξονας Brenner, εξακολουθούν να είναι σημαντικά για την ανάπτυξη της διατροπικότητας στις Άλπεις. Αυτά τα έργα, που μπορούν, μακροπρόθεσμα, να συμβάλουν στη μείωση του κινδύνου διόγκωσης της οδικής κυκλοφορίας (ασφάλεια, περιβάλλον), έχουν ιδιαίτερη σημασία για την Κοινότητα.2.2.2 Μέθοδοι και κριτήρια επιλογής των νέων έργωνΤα νέα « συγκεκριμένα » έργα που προτείνονται στην παρούσα απόφαση επιλέχθηκαν από την Επιτροπή βάσει των έργων που βρίσκονται σε εξέλιξη ή των μελετών που περιλαμβάνονται ήδη στα σχέδια των προσανατολισμών που εγκρίθηκαν το 1996 και για τα οποία τα κράτη μέλη και το Ευρωπαϊκό Κοινοβούλιο έχουν εκδηλώσει ιδιαίτερο ενδιαφέρον.Δεδομένου ότι τα έργα αυτά θεωρούνται ήδη έργα κοινού ενδιαφέροντος στο πλαίσιο της απόφασης για τους προσανατολισμούς, η Επιτροπή ήταν σε θέση να παρακολουθήσει από κοντά την εξέλιξή τους και επίσης να ενισχύσει οικονομικά τα περισσότερα από αυτά. Έτσι, κατέστη δυνατή η εκτίμηση των έργων που παρουσιάζουν ιδιαίτερες δυσκολίες σχετικά με την πρόοδό τους ή αβεβαιότητες που θα μπορούσαν να επιλυθούν με κοινοτική υποστήριξη ή με πολιτικό διάλογο σε ευρωπαϊκό επίπεδο.Ωστόσο, δύο έργα αποτελούν εξαίρεση, καθώς δεν περιλαμβάνονται ακόμη ως έργα κοινού ενδιαφέροντος στους προσανατολισμούς. Πρόκειται για τα έργα "Παγκόσμιο σύστημα δορυφορικής ραδιοπλοήγησης και εντοπισμού στίγματος Galilιo" και "Σιδηροδρομική σύνδεση μέσω των Πυρηναίων". Το πρώτο έργο (Galilιo) το οποίο απαιτεί υψηλό συντονισμό σε ευρωπαϊκό επίπεδο και στοχεύει σαφώς στην εκμετάλλευση των εκπληκτικών εξελίξεων στις τεχνολογίες της πληροφορίας, αποτέλεσε επανειλημμένα το αντικείμενο αιτημάτων του Συμβουλίου και του Κοινοβουλίου. Το δεύτερο έργο (Πυρηναία), αφορά το αίτημα που διατύπωσε το Κοινοβούλιο το 1996 και που στοχεύει στην ένταξη νέων συνδέσεων στην περιοχή των Πυρηναίων.Με βάση τις μελέτες που εκπονήθηκαν από τα κράτη μέλη και από την ίδια, καθώς και μετά από τακτικές συζητήσεις με τα κράτη μέλη, ιδιαίτερα μέσω της επιτροπής που αναφέρεται στο άρθρο 18, η Επιτροπή αξιολόγησε τον τρόπο με τον οποίο κάθε αίτημα συμβάλλει στην ικανοποίηση των τριών κριτηρίων που ακολουθούν :1) Σκοπιμότητα του έργου, λαμβάνοντας υπόψη το βαθμό προόδου του:- Βαθμός δέσμευσης των εμπλεκόμενων κρατών μελών.- Πιθανή οικονομική αποδοτικότητα του έργου.2) Συμβολή στους στόχους της Λευκής Βίβλου :- Συμβολή στην εξάλειψη των σημείων συμφόρησης, συμπεριλαμβανομένου του προβλήματος της έλλειψης διαλειτουργικότητας.- Συμβολή στην αειφόρο ανάπτυξη και, όπως υπογραμμίστηκε στο Ευρωπαϊκό Συμβούλιο του Gφteborg, στην αποκατάσταση της ισορροπίας μεταξύ των επιμέρους τρόπων μεταφορών, καθώς και στις επενδύσεις σε υποδομές που προορίζονται για το σιδηρόδρομο και τις πλωτές οδούς εσωτερικής ναυσιπλοΐας.- Προετοιμασία για τη διεύρυνση.3) Η κοινοτική διάσταση:- Στρατηγικός χαρακτήρας για την Κοινότητα (έκταση του έργου, διέλευση φυσικών εμποδίων, τεχνολογική αυτονομία της Ένωσης).- Ο ρόλος της Κοινότητας στην επίσπευση των έργων ή η συνδρομή στην επίλυση των δυσκολιών (χρηματοδότηση, διασυνοριακός συντονισμός).- Χαρακτήρας κατεπείγοντος μιας δράσης σε κοινοτικό επίπεδο (στάδιο προόδου των εργασιών, επείγουσα ανάγκη διασυνοριακού συντονισμού, οικονομικές ανάγκες).Το στάδιο προόδου των εργασιών διαφέρει για κάθε έργο το οποίο εξετάστηκε από την Επιτροπή: ορισμένα βρίσκονται σε στάδιο κατασκευής, άλλα σε στάδιο τεχνικών μελετών, άλλα πάλι στο στάδιο περιβαλλοντικών, οικονομικών ή δημοσιονομικών μελετών. Συνεπώς, ένα καθοριστικό στοιχείο για την επιλογή των έργων ήταν ο προσδιορισμός των έργων που


text: διέρχονται από μια κρίσιμη φάση και τα οποία απαιτούν ιδιαίτερη προσοχή σε κοινοτικό επίπεδο προκειμένου να ολοκληρωθεί η εν λόγω φάση.Εξάλλου, η Επιτροπή φρόντισε να υπάρχει ισορροπία στην επιλογή των έργων και της γεωγραφικής τους επίδρασης, λαμβάνοντας υπόψη τη συμβολή τους στα επιμέρους κριτήρια. Επομένως, κάθε κριτήριο δεν εφαρμόζεται με τον ίδιο τρόπο. Η Επιτροπή έκανε την επιλογή της αφού εξέτασε τον τρόπο με τον οποίο ένα έργο πληροί το σύνολο των κριτηρίων και όχι συγκρίνοντας όλα τα έργα ως προς κάθε κριτήριο.Πρέπει να σημειωθεί ότι η Επιτροπή εξέτασε εναλλακτικές λύσεις, με βάση τα έργα που παρουσιάστηκαν, τα οποία βρίσκονται σε στάδιο μελέτης ή κατασκευής στα κράτη μέλη. Στη διάρκεια αυτής της εξέτασης, σύμφωνα με το άρθρο 155 της Συνθήκης, η Επιτροπή έλαβε υπόψη την πιθανή οικονομική βιωσιμότητα των έργων.2.2.3 Νέα έργαΣιδηροδρομική σύνδεση μεγάλης δυναμικότητας μέσω των Πυρηναίων : Αυτό το έργο δεν περιλαμβάνεται στους υπό εξέλιξη προσανατολισμούς. Ωστόσο, το Κοινοβούλιο, κατά τη δεύτερη ανάγνωση των προσανατολισμών που εγκρίθηκαν το 1996, είχε ψηφίσει τέσσερις τροποποιήσεις σχετικά με τη διέλευση των Πυρηναίων, οι οποίες εξετάστηκαν από την Επιτροπή, στο πλαίσιο της δέσμευσής της. Έτσι, προέκυψε ότι εάν δεν ληφθεί κανένα μέτρο για τη βελτίωση της διέλευσης των Πυρηναίων, τα σημαντικά προβλήματα σχετικά με τα σημεία συμφόρησης θα μπορούσαν να οδηγήσουν στη διέλευση από την εν λόγω περιοχή κυκλοφορίας μεγάλων αποστάσεων, το ήμισυ της οποίας θα αφορά συναλλαγές μεταξύ της ιβηρικής χερσονήσου και των χωρών πέρα από τη Γαλλία. Οι εργασίες του γαλλοϊσπανικού παρατηρητηρίου για την κυκλοφορία μέσω των Πυρηναίων απέδειξαν ότι περισσότερα από 15000 βαρέα οχήματα διασχίζουν καθημερινά αυτή την οροσειρά και προς τις δύο κατευθύνσεις και ότι η κυκλοφορία αυξάνεται διαρκώς με ιδιαίτερα υψηλούς ρυθμούς (+10% ετησίως). Το 1998, η ετήσια ροή κυκλοφορίας μεταξύ της ιβηρικής χερσονήσου και της υπόλοιπης Ευρώπης ανερχόταν ήδη σε 144 εκατομμύρια τόνους (77 για τον οδικό τομέα, 63 για το θαλάσσιο και 4,4 για το σιδηροδρομικό). Το παρατηρητήριο εκτιμά ότι έως το 2010-2015, θα προστεθούν επιπλέον 100 εκατομμύρια τόνοι που θα πρέπει να κατανεμηθούν μεταξύ των διάφορων τρόπων μεταφορών. Η βελτίωση των υφιστάμενων γραμμών και η υλοποίηση του έργου "Τραίνο υψηλής ταχύτητας - νότιος κλάδος" θα επιτρέψουν, μεσοπρόθεσμα, την αύξηση της δυναμικότητας στην οποία μπορεί να προστεθεί το δυναμικό των θαλάσσιων μεταφορών μικρών αποστάσεων. Μια τέτοια δυναμικότητα των θαλάσσιων μεταφορών μικρών αποστάσεων η οποία θα μπορούσε να αποτελέσει μια ουσιαστική λύση συνδέεται, ωστόσο, με τη δυναμικότητα των μεταφορέων που απαιτείται για να κερδίσουν την εμπιστοσύνη των φορτωτών. Στο πλαίσιο αυτό, η δημιουργία νέας σιδηροδρομικής δυναμικότητας φαίνεται επίσης αναπόφευκτη, ιδιαίτερα από το κέντρο των Πυρηναίων. Για αυτό το λόγο, η Επιτροπή προτείνει να ενταχθεί ως « συγκεκριμένο » έργο στην παρούσα αναθεώρηση των προσανατολισμών του διευρωπαϊκού δικτύου μια σιδηροδρομική διέλευση των Πυρηναίων μεγάλης δυναμικότητας, η διαδρομή της οποίας θα συμφωνηθεί μεταξύ των ενδιαφερόμενων χωρών.Η υλοποίηση ενός τέτοιου έργου θα διαρκέσει μία έως δύο δεκαετίες. Λαμβάνοντας υπόψη την πίεση από την αύξηση της κυκλοφορίας και τις προσδοκίες των ενδιαφερόμενων τοπικών πληθυσμών, κρίνεται σκόπιμο να ξεκινήσουν συντονισμένες μελέτες για το έργο το συντομότερο δυνατό, γεγονός που αναμένεται να


text: βοηθήσει την ένταξη ενός τέτοιου έργου.Στο πλαίσιο αυτό, τίθεται το θέμα αποκατάστασης της υπάρχουσας γραμμής Pau-Σαραγόσα μέσω Canfranc, προκειμένου να βελτιωθεί η διέλευση των Πυρηναίων το συντομότερο. Παρά τη μικρή δυναμικότητά της σε σχέση με τις προβλεπόμενες ανάγκες μακροπρόθεσμα [7], το συμφέρον αυτής της γραμμής είναι να αξιοποιηθεί η ήδη υπάρχουσα σήραγγα και να δοθούν κίνητρα στους φορτωτές και τους μεταφορείς για να οργανώσουν την αλυσίδα διοικητικής μέριμνάς τους με βάση αυτή τη μελλοντική διέλευση σημαντικής δυναμικότητας. Συνεπώς, προτείνεται η ένταξη αυτής της γραμμής στο σχέδιο του συμβατικού σιδηροδρόμου που περιλαμβάνεται στους τρέχοντες αναθεωρημένους προσανατολισμούς, δεδομένου του αιτήματος των κυβερνήσεων των δύο ενδιαφερόμενων χωρών. Εκτός από την ορθή περιβαλλοντική ένταξη του έργου στην περιοχή των Πυρηναίων, η Επιτροπή θα φροντίσει ώστε η πιθανή οικονομική ενίσχυση από την πλευρά της να αποτελέσει κίνητρο προκειμένου να επιτευχθούν τα εξής: οι σχετικές εργασίες να έχουν στόχο την ενεργοποίηση ενός άξονα μεγάλης δυναμικότητας, το έργο να ενταχθεί σε ένα μακροπρόθεσμο πρόγραμμα με εξασφαλισμένη οικονομική βιωσιμότητα και να αποτελέσει αντικείμενο διασυνοριακού συντονισμού.[7] Η γραμμή δεν θα είναι σε θέση να απορροφήσει περισσότερους από 2,8 εκατομμύρια τόνους, δηλαδή περίπου 1,5 % της κυκλοφορίας που διασχίζει τα Πυρηναία έως την περίοδο 2010-2015, ενώ έντονες είναι οι πιέσεις αναφορικά με την εκμετάλλευση λόγω των κλίσεων.Εξάλλου, κρίνεται σκόπιμο να επανεξεταστεί το σκεπτικό μιας μελλοντικής οδικής σύνδεσης των Πυρηναίων το οποίο θα πρέπει, από άποψη περιβαλλοντική, κόστους και δυνατότητας αποδοχής από τους κατοίκους των παραποτάμιων περιοχών, να φροντίσει ώστε η λύση του συστήματος μεταφοράς piggy-back να επιβάλλεται εξ ορισμού.Καθοριστικά κριτήρια επιλογής : Αυτό το έργο που βρίσκεται στο στάδιο μελέτης περιλαμβάνεται στο αίτημα του Κοινοβουλίου του 1996. Τα δύο ενδιαφερόμενα κράτη συμφώνησαν ήδη για την προώθηση των μελετών στη διάρκεια του γαλλοϊσπανικού υπουργικού σεμιναρίου της 12ης Ιουλίου 2001 στην Τουλούζη. Το εν λόγω έργο αναμένεται να έχει σημαντικές θετικές κοινωνικοοικονομικές επιπτώσεις. Θα επιτρέψει την εξάλειψη πολλών σημείων συμφόρησης στα Πυρηναία και την αποκατάσταση της ισορροπίας όσον αφορά την κατανομή του κυκλοφοριακού φόρτου μεταξύ των επιμέρους τρόπων μεταφορών σε αυτή την ευαίσθητη περιοχή. Η συμβολή της Κοινότητας στο αρχικό στάδιο είναι πολύ σημαντική, προκειμένου να ξεκινήσουν συντονισμένες μελέτες σε οικονομικό και περιβαλλοντικό επίπεδο.Παγκόσμιο σύστημα δορυφορικής ραδιοπλοήγησης και εντοπισμού στίγματος (Galilιo) : Αυτό το πρόγραμμα πλανητικής εμβέλειας με μεγάλες δυνατότητες για τη διαχείριση κυκλοφορίας και την ενημέρωση των χρηστών του διευρωπαϊκού δικτύου, το οποίο περιλαμβάνει επίσης πολλές εφαρμογές σε άλλους τομείς εκτός των μεταφορών, χρειάζεται να περάσει από ένα στάδιο εντατικής ανάπτυξης έως το 2005 και στη συνέχεια από ένα στάδιο εγκατάστασης με σκοπό να τεθεί σε λειτουργία από το 2008. Η κοινοτική στήριξη αυτού του έργου παίζει καθοριστικό ρόλο και θα πρέπει να ενταχθεί το συντομότερο δυνατό στους αναθεωρημένους προσανατολισμούς που αφορούν το διευρωπαϊκό δίκτυο.Καθοριστικά κριτήρια επιλογής : Στο Ευρωπαϊκό Συμβούλιο, ιδιαίτερα της Στοκχόλμης και της Λισσαβόνας, υπενθυμίζεται η σημασία του προγράμματος δορυφορικής πλοήγησης Galilιo. Η Ένωση έχει ήδη δεσμευτεί σε μεγάλο βαθμό να υποστηρίξει το εν λόγω έργο τόσο οικονομικά όσο και από άποψη τεχνικού συντονισμού. Το έργο ανταποκρίνεται στους σκοπούς της Λευκής Βίβλου για την πλήρη αξιοποίηση των νέων


text: τεχνολογιών. Η έκταση και ο μοναδικός στρατηγικός του χαρακτήρας το καθιστούν εξαιρετικά σημαντικό για την κοινότητα.Το τραίνο υψηλής ταχύτητας/η συνδυασμένη μεταφορά είναι ευρωπαϊκό έργο : Για ιστορικούς λόγους, οι συνδέσεις Ανατολής-Δύσης που παρατείνονταν από τις σχέσεις μεταξύ των κρατών μελών της ΕΕ και των υπό ένταξη χωρών έχουν αναπτυχθεί ελάχιστα. Ωστόσο, ο όγκος των συναλλαγών με αυτές τις χώρες δημιουργεί ήδη σημαντική ροή κυκλοφορίας. Στο σιδηροδρομικό διάδρομο κατά μήκος του Δούναβη, περισσότερο από 60% της κυκλοφορίας αφορά ήδη διεθνείς συναλλαγές. Σύμφωνα με τις προβλέψεις αναμένεται ένας ιδιαίτερα υψηλός ρυθμός αύξησης της κυκλοφορίας. Φαίνεται λοιπόν πως είναι απαραίτητο να προωθηθεί η δημιουργία ενός νέου σιδηροδρομικού άξονα Δύσης-Ανατολής μεγάλης δυναμικότητας τόσο για εμπορευματική όσο και για επιβατική κυκλοφορία. Για το λόγο αυτό, προτείνεται να προστεθεί στον κατάλογο των έργων προτεραιότητας το ευρωπαϊκό έργο: "τραίνο υψηλής ταχύτητας/συνδυασμένη μεταφορά" στη γραμμή Stuttgart - Μunich - Salzbourg/Linz - Βιέννη. Αυτό το έργο περιλαμβάνει 713 km σιδηροδρομικού δικτύου προς διευθέτηση ή κατασκευή προκειμένου να επιτυγχάνεται υψηλή ταχύτητα και η μεταφορά εμπορευμάτων. Πολλά τμήματα περιλαμβάνουν παράλληλες συμβατικές γραμμές και γραμμές υψηλής ταχύτητας. Ενόψει της διεύρυνσης, η γραμμή θα μπορούσε να επεκταθεί προς τη Βουδαπέστη ή ακόμη και προς το Βουκουρέστι και την Κωνσταντινούπολη μέσω έργων αμοιβαίου ενδιαφέροντος στην επικράτεια των αντίστοιχων τρίτων χωρών. Το έργο αποτελείται από ήδη υπάρχοντα ή υπό σχεδιασμό τμήματα στους ισχύοντες προσανατολισμούς. Η υλοποίηση του έργου σε συνδυασμό με το υπάρχον έργο "Τραίνο υψηλής ταχύτητας - νότιος κλάδος" (έργο αριθ. 4) θα επιτρέψει τη δημιουργία ενός διευρωπαϊκού σιδηροδρομικού διαδρόμου Παρίσι-Βιέννη. Εάν ο χρονικός ορίζοντας ολοκλήρωσης του πλήρους άξονα είναι το έτος 2012, πρέπει να σημειωθεί ότι ένα μεγάλο τμήμα θα πρέπει να έχει ολοκληρωθεί έως το 2006, ώστε να βελτιωθεί η ποιότητα αυτού του άξονα Ανατολής-Δύσης, έργο το οποίο θα έχει θετικά αποτελέσματα ενόψει της διεύρυνσης και θα συμβάλει στην αποκατάσταση της ισορροπίας μεταξύ των επιμέρους τρόπων μεταφορών και το οποίο δεν χρειάζεται να περιμένει μέχρι την αναθεώρηση του 2004.Καθοριστικά κριτήρια επιλογής : Το εν λόγω έργο, το οποίο βρίσκεται σε στάδιο κατασκευής, έχει προχωρήσει σημαντικά. Η κοινωνικοοικονομική αποδοτικότητα στο μεγαλύτερο μέρος του έχει ήδη προσδιοριστεί. Μεταφέροντας στο σιδηρόδρομο ένα τμήμα της οδικής κυκλοφορίας σε ένα διάδρομο με κατεύθυνση Δύση-Ανατολή που βρίσκεται σε πλήρη ανάπτυξη, συμβάλλει στην επίτευξη των στόχων της Λευκής Βίβλου και προετοιμάζει τη διεύρυνση. Η κοινοτική υποστήριξη είναι απαραίτητη, με τη μορφή τόσο οικονομικής ενίσχυσης όσο και συντονιστικών δράσεων.H ζώνη Fehmarn : Η γέφυρα/σήραγγα για τη διέλευση του φυσικού εμποδίου του στενού του Fehmarn μεταξύ Γερμανίας και Δανίας αποτελεί σημείο-κλειδί για την ολοκλήρωση του άξονα Βορρά-Νότου που συνδέει την Κεντρική Ευρώπη με τις σκανδιναβικές χώρες και επιτρέπει την ανάπτυξη των συναλλαγών μεταξύ τους. Αυτό το έργο κατά μήκος του δρομολογίου που περιλαμβάνει τη σταθερή ζεύξη του Ψresund, η οποία ολοκληρώθηκε πρόσφατα, αποσκοπεί στη διέλευση του στενού μήκους 19 km. Η υλοποίηση του εν λόγω έργου, το οποίο βρίσκεται ακόμη στο στάδιο των προκαταρκτικών μελετών, αναμένεται να συμβάλει στην ανάπτυξη της περιοχής της Βαλτικής. Η αναγνώριση της προτεραιότητάς του στο πλαίσιο της παρούσας αναθεώρησης των προσανατολισμών θα επιτρέψει το συντονισμό των


text: επενδυτικών αποφάσεων που εκπονούνται στις ενδιαφερόμενες χώρες.Καθοριστικά κριτήρια επιλογής : Προς το παρόν εκπονείται μια τεχνικοοικονομική μελέτη, η οποία συγχρηματοδοτείται από την Κοινότητα και εκπονείται από κοινού από τα ενδιαφερόμενα κράτη μέλη, με αντικείμενο το ενδιαφέρον του ιδιωτικού τομέα για τη συμμετοχή στη χρηματοδότηση του έργου. Το έργο θα επιτρέψει την αποσυμφόρηση του άξονα Βορρά-Νότου που συνδέει τις σκανδιναβικές χώρες με την ηπειρωτική Ευρώπη. Η έκταση και ο διασυνοριακός του χαρακτήρας δικαιολογούν κοινοτικές δράσεις.Straubing-Vilshofen : Αυτό το έργο αποσκοπεί στη βελτίωση της πλοϊμότητας του Δούναβη στο τμήμα Straubing-Vilshofen στη Γερμανία. Αυτό το τμήμα με ανεπαρκές βύθισμα θα πρέπει να διαμορφωθεί σε μήκος περίπου 70 km, ώστε να επιτρέπει τη συνεχή διέλευση πλοίων. Η εξάλειψη αυτού του σημείου συμφόρησης στον άξονα Ρήνος-Mάιν-Δούναβης που συνδέει τη Βόρεια με τη Μαύρη Θάλασσα θα επιτρέψει τη μεταφορά σημαντικού όγκου εμπορευμάτων από τις οδικές στις θαλάσσιες μεταφορές σε αυτό το διάδρομο του Δούναβη που εμφανίζει ολοένα και μεγαλύτερες τάσεις κορεσμού. Το έργο, στο σχεδιασμό και την υλοποίηση του οποίου θα πρέπει να ληφθεί υπόψη η κοινοτική νομοθεσία σε θέματα περιβάλλοντος, θα διευκολύνει την ένταξη στην Ευρωπαϊκή Ένωση των υποψήφιων χωρών και την προσέγγιση των παραδουνάβιων κρατών ανατολικά της Ένωσης. Συνεπώς, η ένταξή του στο παράρτημα ΙΙΙ κρίνεται απαραίτητη ενόψει της διεύρυνσης.Καθοριστικά κριτήρια επιλογής : Έχουν ήδη αναληφθεί ορισμένες μελέτες παραλλαγών, με βάση τις οικονομικές και περιβαλλοντικές αναλύσεις. Πρόκειται για το μοναδικό « συγκεκριμένο » έργο που αφορά πλωτές οδούς. Έχει στρατηγική σημασία για τον περιορισμό της οδικής κυκλοφορίας και τη δημιουργία ενός ευνοϊκού πλαισίου για την ανάπτυξη της ποτάμιας ναυσιπλοΐας στον εν λόγω άξονα Ανατολής-Δύσης, η κυκλοφορία του οποίου αναμένεται να παρουσιάσει αλματώδη αύξηση λόγω της διεύρυνσης. Δεδομένων των πιθανών περιβαλλοντικών περιορισμών, ο ορισμός του εν λόγω έργου ως "συγκεκριμένου" θα διευκολύνει την ορθή εφαρμογή της κοινοτικής νομοθεσίας σχετικά με το περιβάλλον.Η σιδηροδρομική διαλειτουργικότητα του ιβηρικού δικτύου υψηλής ταχύτητας: Η αξονική απόσταση των γραμμών μεταξύ του δικτύου της ιβηρικής χερσονήσου και του υπόλοιπου διευρωπαϊκού δικτύου αποτελεί ένα σημαντικό εμπόδιο για την αποτελεσματική λειτουργία του συνολικού συστήματος ευρωπαϊκών σιδηροδρομικών μεταφορών. Με βάση τα προγράμματα της Ισπανίας και της Πορτογαλίας για τις γραμμές υψηλής ταχύτητας, τα οποία περιλαμβάνουν την κατασκευή νέων γραμμών και τη διαμόρφωση υφιστάμενων γραμμών, η εναρμόνιση της αξονικής απόστασης των γραμμών του ιβηρικού δικτύου με τα ευρωπαϊκά πρότυπα έως το 2020 θα επιτρέψει την καλύτερη σύνδεση της Ισπανίας και της Πορτογαλίας με το υπόλοιπο διευρωπαϊκό δίκτυο. Η ανάπτυξη των εν λόγω δικτύων γραμμών υψηλής ταχύτητας θα επιτρέψει την ταχεία απελευθέρωση οδών για τη μεταφορά εμπορευμάτων. Η ένταξη αυτού του προγράμματος στο παράρτημα III θα συμβάλει στον προσανατολισμό των επενδύσεων, συμπεριλαμβανομένων όσων προβλέπονται ήδη από τα ενδιαφερόμενα κράτη μέλη, υπέρ των τεχνικών με τις οποίες διασφαλίζεται η διαλειτουργικότητα και θα αποφεύγονται μακροπρόθεσμα επιπλέον δαπάνες λόγω έλλειψης διαλειτουργικότητας.Καθοριστικά κριτήρια επιλογής : Τα ενδιαφερόμενα κράτη έχουν ήδη ξεκινήσει διάφορες εργασίες και μελέτες. Μακροπρόθεσμα, αυτό το έργο θα αποφύγει το πρόσθετο κόστος λόγω έλλειψης διαλειτουργικότητας εξαιτίας της διαφορετικής αξονικής απόστασης των γραμμών. Το εν λόγω σιδηροδρομικό έργο συμβάλλει στην αειφόρο ανάπτυξη και στην εξάλειψη σημείων συμφόρησης στον εναέριο


text: χώρο και στο οδικό δίκτυο. Ο στρατηγικός και διασυνοριακός του χαρακτήρας δικαιολογούν συμπληρωματικές κοινοτικές δράσεις, οι οποίες θα αποσκοπούν στην αύξηση της αποδοτικότητας της ήδη προβλεπόμενης κοινοτικής χρηματοδότησης.2.2.4. Τροποποίηση υπαρχόντων έργωνΠροτείνεται η προσθήκη της μικτής γραμμής εμπορευματικής κυκλοφορίας/υψηλής ταχύτητας Montpellier-Nξmes στο μεσογειακό τμήμα του έργου αριθ. 3 (τραίνο υψηλής ταχύτητας - νότιος κλάδος Μαδρίτη-Βαρκελόνη-Montpellier). Η κατασκευή αυτής της γραμμής μήκους 50 km θα επιτρέψει τη σύνδεση του τραίνου υψηλής ταχύτητας - νότιος κλάδος με τον άξονα Παρίσι-Μασσαλία (τραίνο υψηλής ταχύτητας της Μεσογείου), καθώς και τη διευκόλυνση της ροής εμπορευμάτων. Η ένταξη αυτού του τμήματος στο παράρτημα III θα βελτιώσει τις γενικότερες προοπτικές κυκλοφορίας του έργου αριθ. 3 και ιδιαίτερα την αποδοτικότητα του διασυνοριακού τμήματος Perpignan-Figueiras, διευκολύνοντας έτσι τη συμμετοχή του ιδιωτικού τομέα στον οικονομικό σχεδιασμό.Καθοριστικά κριτήρια επιλογής : Αυτή η επέκταση αποτελεί αντικείμενο συμφωνίας μεταξύ των ενδιαφερόμενων χωρών. Θα βελτιώσει την απόδοση του έργου αριθ. 3 και θα εξαλείψει το σημείο συμφόρησης στο σιδηροδρομικό τμήμα Montpellier-Nξmes, με αποτέλεσμα να διασφαλίζεται η συνέχεια του σιδηροδρομικού άξονα που συνδέει τη Σεβίλλη με τη Βόρεια Ευρώπη. Η ενίσχυση της κοινοτικής διάστασης αυτού του τμήματος αποτελεί μια ευνοϊκή ένδειξη υπέρ των επενδυτών στα υπόλοιπα τμήματα του άξονα, ιδιαίτερα στο διασυνοριακό τμήμα Perpignan-Βαρκελώνη.Εξάλλου, προτείνεται η επέκταση του έργου αριθ. 1 που περιλαμβάνει τον άξονα Brenner Μόναχο-Βερόνα, ώστε να μπορέσει να προστεθεί ο άξονας Βερόνα-Νάπολη, καθώς και ο κλάδος Μπολόνια-Μιλάνο, δηλαδή περίπου 830 km νέων σιδηροδρομικών γραμμών υψηλής ταχύτητας. Αυτή η επέκταση θα επιτρέψει την καλύτερη σύνδεση του έργου με τις μεγάλες πόλεις και τις βιομηχανικές ζώνες της ιταλικής χερσονήσου. Το έργο αντιστοιχεί σε επενδύσεις που βρίσκονται ήδη σε εξέλιξη ή προβλέπονται πριν από το 2007.Καθοριστικά κριτήρια επιλογής : Οι εργασίες βρίσκονται σε εξέλιξη σε πολλά τμήματα του έργου. Το έργο θα επιτρέψει να μειωθεί η πίεση από την οδική και εναέρια κυκλοφορία στον εν λόγω άξονα, καθώς και να βελτιωθούν οι προοπτικές αποδοτικότητας της σιδηροδρομικής σήραγγας του Brenner (έργο αριθ. 1). Η έκταση του έργου και η συμμετοχή της Κοινότητας με την ιδιότητα του οικονομικού εταίρου προσδίδουν στο έργο μια σημαντική κοινοτική διάσταση.2.2.5. Οικονομικές επιπτώσειςΗ Επιτροπή εκτίμησε ότι τα νέα « συγκεκριμένα » έργα που προτείνονται στην παρούσα απόφαση αντιπροσωπεύουν ένα συνολικό ποσό επενδύσεων από τις δημόσιες εθνικές, περιφερειακές, κοινοτικές αρχές και τον ιδιωτικό τομέα το οποίο ανέρχεται σε 66 δισεκατομμύρια ευρώ περίπου. Ένα μεγάλο τμήμα αυτού του ποσού, περίπου 30 δισεκατομμύρια ευρώ, αντιστοιχεί σε έργα που έχουν ήδη αποφασιστεί από τα κράτη μέλη έως το 2012 και, συνεπώς, σε ήδη προγραμματισμένες επενδύσεις [8]. Εξάλλου, το ενδεικτικό πολυετές πρόγραμμα του προϋπολογισμού της Επιτροπής για το διευρωπαϊκό δίκτυο που ψηφίστηκε από την Επιτροπή στις 19 Σεπτεμβρίου 2001 [9] προβλέπει ήδη για την περίοδο 2001-2006 ενισχύσεις συνολικού ύψους 730 εκατομμυρίων ευρώ.[8] Σύμφωνα με την έρευνα που διενεργήθηκε από την Επιτροπή για την εκπόνηση της έκθεσης η οποία αφορά την υλοποίηση βάσει του άρθρου 18 των προσανατολισμών.[9] Απόφαση C(2001) 2654 τελικό της 19/09/01.Εννοείται ότι, σύμφωνα με τις διατάξεις της απόφασης σχετικά με τους προσανατολισμούς, ο σχεδιασμός και η κατασκευή των έργων που βρίσκονται ακόμη σε αρχικό στάδιο θα


text: εξαρτηθούν από τις αναλύσεις κόστους/ωφελείας και τις αναλυτικότερες μελέτες περιβαλλοντικών επιπτώσεων που θα πρέπει να εκπονήσουν οι εθνικές αρχές. Συγκεκριμένα, οι πιθανές κοινοτικές χρηματοδοτήσεις θα σχετίζονται με κάθε δημοσιονομικό όργανο όσον αφορά τις επιμέρους διαδικασίες και αξιολογήσεις.2.3. Οι τεχνικές προσαρμογές των σχεδίωνΕκτός από τις τροποποιήσεις των χαρτών σε σχέση με τα καινούρια έργα προτεραιότητας που αναφέρθηκαν προηγουμένως, οι τροποποιήσεις στα σχέδια περιορίστηκαν εσκεμμένα. Πέντε μόλις χρόνια αφού τέθηκαν σε ισχύ οι προσανατολισμοί και λαμβάνοντας υπόψη τις καθυστερήσεις, η αλλαγή των σχεδίων, ιδιαίτερα με την προσθήκη νέων υποδομών, δεν θα είχε νόημα, λαμβάνοντας υπόψη τη διάρκεια του κύκλου ζωής των υποδομών και τη γενικότερη καθυστέρηση που έχει σημειώσει ήδη η υλοποίηση του δικτύου. Μετά τη διαβούλευση της επιτροπής που προβλέπεται στο άρθρο 18 και την εξέταση των έργων που ψηφίστηκαν από το Ευρωπαϊκό Κοινοβούλιο κατά τη δεύτερη ανάγνωση το 1996 και που δεν συμπεριλήφθηκαν στα σχέδια, οι χάρτες ενημερώθηκαν προκειμένου να ληφθούν υπόψη μόνο τα εξής στοιχεία:- Οι σιδηροδρομικές συνδέσεις που εντάσσονται ήδη στο Σιδηροδρομικό Διευρωπαϊκό Δίκτυο Σιδηροδρομικών Εμπορευματικών Μεταφορών, όπως αυτό ορίστηκε από την οδηγία 2001/12/ΕΚ, οι οποίες δεν εμφανίζονται ακόμη στους χάρτες σχεδίου του συμβατικού σιδηροδρόμου και η ένταξη των οποίων ζητήθηκε από τα ενδιαφερόμενα κράτη μέλη.- Προτείνονται οι σιδηροδρομικές συνδέσεις που βελτιώνουν την εξυπηρέτηση των λιμένων, οι οποίες αναφέρονται στην απόφαση αριθ. 1346/2001/ΕΚ, με υπηρεσίες θαλάσσιων μεταφορών μικρών αποστάσεων ή ποτάμιων μεταφορών μετά την αξιολόγηση του χαρακτήρα και του αναμενόμενου όγκου της κυκλοφορίας, καθώς και του βαθμού ωριμότητας του έργου.- Σύμφωνα με τη δήλωσή της κατά την προαναφερθείσα απόφαση της Επιτροπής, με την οποία εντάσσονται στο δίκτυο των πλωτών οδών οι λιμένες, τα κανάλια Elbe-Lόbeck και Twente-Mittellandkanal. [10][10] Δήλωση της Επιτροπής που επισυνάπτεται στην απόφαση αριθ. 1346/2001/ΕΚ η οποία δημοσιεύτηκε στην ΕΕ L 185 της 6ης Ιουλίου 2001 σσ.36- Οι διορθώσεις των χαρτών, οι οποίες περιλαμβάνουν διορθώσεις διαδρομών, την υποκατάσταση συνδέσεων από παράλληλα δρομολόγια, τα προγραμματισμένα έργα τα οποία αναφέρονται εκ παραδρομής ως ήδη υπάρχοντα.- Οι τεχνικές ενημερώσεις, οι οποίες περιλαμβάνουν τα ολοκληρωμένα έργα, τις σιδηροδρομικές γραμμές υψηλής ταχύτητας που μετατρέπονται σε διαμορφωμένες γραμμές για υψηλή ταχύτητα, τις συμβατικές σιδηροδρομικές γραμμές που μετατρέπονται σε γραμμές προς διευθέτηση για υψηλή ταχύτητα, τα έργα που ακυρώνονται επίσημα (κανάλι Ρήνου-Ροδανού, σύνδεση μαγνητικής ανύψωσης Βερολίνο-Αμβούργο), καθώς και τις τροποποιήσεις στην κατηγορία των αερολιμένων που έχουν ήδη χαρακτηριστεί αερολιμένες κοινού ενδιαφέροντος.- Ορισμένες συνδέσεις μεταξύ των δικτύων των υπό ένταξη χωρών οι οποίες βρίσκονται στις συνοριακές περιοχές αυτών των χωρών.2.4. Η στρατηγική περιβαλλοντική ανάλυση : ένα μέσο για την ανάπτυξη του δικτύουΟι οδηγίες που αφορούν τη μελέτη των περιβαλλοντικών επιπτώσεων και της προστασίας των φυσικών ενδιαιτημάτων επιτρέπουν τη διασφάλιση της ανάπτυξης των έργων κοινού συμφέροντος με σεβασμό στο περιβάλλον. Σε ό,τι αφορά τη διαδικασία απόφασης, η εφαρμογή της οδηγίας αριθ. 2001/42, η οποία εγκρίθηκε στις 27 Ιουνίου από το Ευρωπαϊκό Κοινοβούλιο και το Συμβούλιο και αφορά την αξιολόγηση των περιβαλλοντικών επιπτώσεων ορισμένων σχεδίων και προγραμμάτων [11] αποτελεί ένα νέο μέσο εφαρμογής στο πλαίσιο του διευρωπαϊκού δικτύου. Ωστόσο η μεταφορά της οδηγίας δεν χρειάζεται να πραγματοποιηθεί παρά μόνο αρχής γενομένης από τον Ιούλιο του 2004.


text: Η Επιτροπή δεν θα ήθελε όμως αυτό να οδηγήσει στην αναβολή αυτής της αξιολόγησης των περιβαλλοντικών επιπτώσεων. Επιθυμεί επίσης αυτή η μεταβατική περίοδος να χρησιμοποιηθεί για την προετοιμασία της αποτελεσματικότερης δυνατής εφαρμογής στο πλαίσιο του διευρωπαϊκού δικτύου.[11] ΕΕ L197, 21.07.2001, σσ. 30 - 37Πράγματι, σύμφωνα με το άρθρο 8 των υφιστάμενων προσανατολισμών, η Επιτροπή έχει αναπτύξει μεθόδους ανάλυσης για τη διεξαγωγή στρατηγικών αξιολογήσεων των περιβαλλοντικών επιπτώσεων του δικτύου και αυτών των διαδρόμων. Η ανάπτυξη αυτών των μεθόδων στο 4ο πρόγραμμα-πλαίσιο έρευνας και ανάπτυξης, καθώς και πιλοτικών μελετών των διαδρόμων επέτρεψε να προσδιοριστούν οι όροι χρήσης αυτών των μεθόδων. Συντάχθηκε μάλιστα ένα εγχειρίδιο στρατηγικής περιβαλλοντικής αξιολόγησης των μεταφορικών υποδομών. Προς το παρόν η Επιτροπή ετοιμάζει πρόσθετους οδηγούς για την υποστήριξη της εφαρμογής της προαναφερθείσας οδηγίας.Με βάση τα αποτελέσματα αυτού του εγχειρήματος, η Επιτροπή θα λαμβάνει υπόψη, σε κάθε μελλοντική πρόταση αναθεώρησης της παρούσας απόφασης, τις στρατηγικές περιβαλλοντικές αξιολογήσεις που καλύπτουν τα ευαίσθητα τμήματα του δικτύου, και σύμφωνα με τις αρχές της οδηγίας 2001/42/ΕΚ η οποία εγκρίθηκε στις 27 Ιουνίου από το Ευρωπαϊκό Κοινοβούλιο και το Συμβούλιο και αφορά την αξιολόγηση των περιβαλλοντικών επιπτώσεων ορισμένων σχεδίων και προγραμμάτων. Η Επιτροπή θα ξεκινήσει άμεσα τις προπαρασκευαστικές εργασίες. Το έργο της Επιτροπής θα υποστηρίζεται από την επιτροπή που αναφέρεται στο άρθρο 18 παράγραφος 2. Τα κράτη μέλη θα πρέπει να παρέχουν ένα συγκεκριμένο σύνολο πληροφοριών που απαιτούνται για την εν λόγω εργασία. Η ανάλυση που θα πραγματοποιηθεί θα πρέπει να καλύψει τη διευρυμένη Ένωση.Συγκεκριμένα, η Επιτροπή θα συντάξει τις συγγραφές υποχρεώσεων τις οποίες θα πρέπει να τηρούν τα νέα έργα/διάδρομοι που προτείνονται από τα κράτη μέλη, προκειμένου να συμπεριληφθούν στο δίκτυο το 2004, και οι οποίες θα καλύπτουν τόσο τα νέα έργα όσο και τις βελτιώσεις των υφιστάμενων συνδέσεων. Αυτές οι συγγραφές υποχρεώσεων θα ορίζουν τα κριτήρια και το είδος των πληροφοριών που θα ζητήσει η Επιτροπή από τα κράτη μέλη όταν θα υποβάλουν τις προτάσεις τους για τα έργα/διαδρόμους το 2004.Με την ευκαιρία της προετοιμασίας της παρούσας πρότασης, η Επιτροπή εξέτασε σε ποιο βαθμό οι προτεινόμενες αλλαγές ενδέχεται να έχουν περιβαλλοντικές επιπτώσεις. Η πλειονότητα των αλλαγών αποσκοπεί ουσιαστικά στην καλύτερη και ταχύτερη αξιοποίηση των ήδη υφιστάμενων ή προβλεπόμενων υποδομών που αφορούν τους πιο φιλικούς προς το περιβάλλον τρόπους μεταφορών με τις περισσότερες πιθανότητες να απορροφήσουν ένα μέρος της αύξησης της οδικής κυκλοφορίας. Σύμφωνα με τις εκτιμήσεις της κυκλοφορίας και των εκπομπών CO2 που περιέχονται στη Λευκή Βίβλο, οι προτεινόμενες αλλαγές εντάσσονται σε μια ευρύτερη προσέγγιση, ώστε να συμβάλουν στην εκ νέου εξισορρόπηση μεταξύ των διαφόρων τρόπων μεταφορών, στη μείωση της πίεσης της οδικής κυκλοφορίας και, επομένως, στον περιορισμό, σε παγκόσμιο επίπεδο, των αρνητικών επιπτώσεων στο περιβάλλον.Εκτιμάται ότι οι μελέτες περιβαλλοντικών επιπτώσεων σε επίπεδο έργων ή προγραμμάτων έργων θα επιτρέψουν το σχεδιασμό έργων με γνώμονα την καλύτερη ένταξή τους στο περιβάλλον. Οι όποιες αλλαγές συνίστανται στην προσθήκη νέων συνδέσεων προκειμένου οι πλέον ακριβείς μελέτες στρατηγικής ανάλυσης των περιβαλλοντικών επιπτώσεων να καταστούν επιλέξιμες για τη χορήγηση κοινοτικής οικονομικής ενίσχυσης στο πλαίσιο του διευρωπαϊκού δικτύου, για τις οποίες δεν υπάρχει άλλος τρόπος κοινοτικής ενίσχυσης.Η πρόταση σύνταξης


text: του νέου άρθρου 8 έχει σκοπό να ενθαρρύνει την περιβαλλοντική στρατηγική αξιολόγηση κατά τις επόμενες επεκτάσεις του δικτύου.2.5. Οι συνδέσεις με τρίτες χώρεςΣτο πλαίσιο επέκτασης των πανευρωπαϊκών διασκέψεων για τις μεταφορές, ιδιαίτερα της Κρήτης το 1994 και του Ελσίνκι το 1997, η Επιτροπή και πολλά κράτη μέλη υποστηρίζουν την ανάπτυξη δέκα πανευρωπαϊκών διαδρόμων μεταφορών και τεσσάρων πανευρωπαϊκών περιοχών μεταφορών. Τα πρωτόκολλα συμφωνίας υπογράφονται σε κυβερνητικό επίπεδο από τις χώρες διέλευσης και την Επιτροπή και στο μέλλον αναμένεται να διευκολύνουν και να προωθήσουν τη συνεργασία στους εν λόγω διαδρόμους και περιοχές.Στο πλαίσιο της διαδικασίας διεύρυνσης, τα έργα αυτών των διαδρόμων στις υπό ένταξη χώρες λαμβάνουν οικονομική ενίσχυση από την Επιτροπή μέσω του Προενταξιακού Διαρθρωτικού Μέσου και με τη βοήθεια της αξιολόγησης TINA. [12] Ωστόσο, τα δίκτυα των υποψήφιων χωρών δεν διαθέτουν όλες τις απαραίτητες συνδέσεις με το δίκτυο της επικράτειας της Ευρωπαϊκής Ένωσης, όπως αυτό ορίζεται στα υφιστάμενα σχέδια ορισμένων κρατών μελών. Προκειμένου να διορθωθεί αυτή η παράλειψη, η παρούσα πρόταση περιλαμβάνει την προσθήκη των απαραίτητων συνδέσεων.[12] Transport Infrastructure Need Assessment (Εκτίμηση των Αναγκών Μεταφορικών Υποδομών ,EAMY)Εξάλλου, η Επιτροπή θα εξετάσει τα διαθέσιμα μέσα για να ληφθεί υπόψη κατά τον καλύτερο τρόπο η πανευρωπαϊκή διάσταση του διευρωπαϊκού δικτύου μεταφορών, στο πλαίσιο της προετοιμασίας των μελλοντικών αναθεωρήσεων των προσανατολισμών.Η Επιτροπή προτείνει την τροποποίηση των χαρτών του παραρτήματος Ι προκειμένου να διευκολυνθεί η σύνδεση με τις υπό ένταξη χώρες. Έτσι, προστίθενται στα σχέδια πέντε νέες συνδέσεις, δηλαδή 300 km.3. Προετοιμασία της επόμενης αναθεώρησηςΣτην πρώτη πρόταση της Επιτροπής σχετικά με τους κοινοτικούς προσανατολισμούς για την ανάπτυξη του διευρωπαϊκού δικτύου το 199413, ο κύριος στόχος ήταν να τεθεί σε λειτουργία η διαδικασία. Η διεργασία αυτή είχε στόχο να παράσχει στην Κοινότητα τα μέσα για να κατανοήσει καλύτερα τους οικονομικούς και κοινωνικούς παράγοντες που επηρεάζουν τη μεταφορική ζήτηση, τις επιπτώσεις τους, καθώς και να προσαρμόσει ανάλογα τη στρατηγική της σε θέματα διευρωπαϊκού δικτύου μεταφορών.Αυτή η διεργασία πρέπει να συνεχιστεί. Η πρόταση αναθεώρησης των προσανατολισμών που περιλαμβάνεται στο παράρτημα αποτελεί ένα νέο στάδιο αυτής της διεργασίας. Συνίσταται στην επικέντρωση των προσπαθειών, μεσοπρόθεσμα, σε έναν αρκετά περιορισμένο αριθμό προτεραιοτήτων και μεγάλων έργων για τη δημιουργία νέων δυναμικοτήτων, χωρίς όμως να τροποποιηθούν ουσιαστικά τα σχέδια.Ωστόσο, σύμφωνα με την ανάλυση της Επιτροπής, τα σημερινά σχέδια σύντομα δεν θα αντανακλούν πλέον με ικανοποιητικό τρόπο την πραγματική κατανομή των ευρωπαϊκών κυκλοφοριακών ροών και τις πρωταρχικές ανάγκες από διευρωπαϊκή άποψη. Αυτή η απόκλιση κινδυνεύει να μεγαλώσει με την προοπτική της διεύρυνσης. Πράγματι, χρειάζεται κάποιος χρόνος για να τροποποιηθούν τα δίκτυα υποδομών. Ο κύκλος υλοποίησης των έργων διαρκεί πολλά χρόνια, μερικές φορές δεκαετίες, για την ολοκλήρωση των τεχνικών μελετών, την εύρεση χρηματοδότησης, τη χορήγηση αδειών και την κατασκευή του έργου.Λαμβάνοντας υπόψη αυτά τα φαινόμενα αδράνειας, ένα νέο στάδιο αυτής της διαδικασίας θα είναι, επομένως, ο ορισμός νέων σχεδίων για την αντιμετώπιση των πολιτικών προτεραιοτητων της Ένωσης. Τα σχέδια αυτά θα περιλαμβάνουν έναν περιορισμένο αριθμό δρομολογίων και μεταφορικών κόμβων μεγάλης δυναμικότητας με σαφή τάση προς τη διοχέτευση της μελλοντικής διευρωπαϊκής κυκλοφορίας έτσι ώστε να κατανέμεται καλύτερα στην επικράτεια μιας πιθανότατα διευρυμένης Ένωσης.Η Επιτροπή θεωρεί ότι


text: μόνο ένα δίκτυο με αυτή τη διαμόρφωση μπορεί να έχει πραγματική προστιθέμενη αξία σε σύγκριση με τα εθνικά δίκτυα. Οι κυκλοφοριακές μελέτες και οι εργασίες για τον καθορισμό των χαρακτηριστικών και των κριτηρίων που θα πρέπει να πληρούν τα στοιχεία του εν λόγω δικτύου πρέπει να εκπονηθούν σε συνεργασία με τα κράτη μέλη, μέσω της επιτροπής του άρθρου 18, καθώς και με όλους τους υπόλοιπους ενδιαφερόμενους φορείς.Αυτή η μελλοντική αναθεώρηση θα επιτρέψει να ληφθούν υπόψη ή να προσδιοριστούν με ακρίβεια νέες προτεραιότητες οι οποίες μπορούν, ενδεχομένως, να προκύψουν από τα εθνικά σχέδια που εκπονούν αυτή τη στιγμή πολλά κράτη μέλη. Θα συμπεριληφθεί η επικαιροποίηση του καταλόγου των έργων προτεραιότητας του παραρτήματος ΙΙΙ προκειμένου, αφενός να προσδιοριστεί επακριβώς το περιεχόμενό τους υπό το φως της επιτευχθείσας προόδου (που μπορεί και να συνεπάγεται επανακαθορισμό ενός έργου ή μέρους έργου) και αφετέρου, να αντικατοπτριστεί η εξέλιξη των πολιτικών προτεραιοτήτων της Ένωσης, συμπεριλαμβανομένων και των συνδεόμενων με τη διεύρυνση.Προκειμένου να τεθούν σε ισχύ οι σχετικοί νέοι προσανατολισμοί πριν από τις επόμενες οικονομικές προοπτικές, παρέχοντας ταυτόχρονα αρκετό χρόνο για τις απαιτούμενες μελέτες και διαβουλεύσεις, η Επιτροπή θέτει ως στόχο την υποβολή της σχετικής πρότασης το 2004.Η παρούσα απόφαση δεν αποτελεί πρόκριμα για ανάληψη χρηματοδοτικής δέσμευσης εκ μέρους της Επιτροπής2001/0229 (COD)Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για την τροποποίηση της απόφασης αριθ. 1692/96/ΕΚ περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών (Κείμενο που παρουσιάζει ενδιαφέρον για τον ΕΟΧ)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 156 παράγραφος 1,την πρόταση της Επιτροπής, [13][13] ΕΕ C , , σ. .τη γνώμη της Οικονομικής και Κοινωνικής Επιτροπής [14],[14] ΕΕ C , , σ. .τη γνώμη της Επιτροπής των Περιφερειών [15],[15] ΕΕ C , , σ. .Εκτιμώντας τα εξής:(1) Η αύξηση της κυκλοφορίας, ιδιαίτερα λόγω του αυξανομένου μεριδίου των βαρέων φορτηγών οχημάτων, έχει προκαλέσει την αύξηση της κυκλοφοριακής συμφόρησης και των σημείων συμφόρησης σε διεθνείς μεταφορικούς διαδρόμους. Προκειμένου να διασφαλιστεί η κινητικότητα εμπορευμάτων και επιβατών απαιτείται η βελτιστοποίηση της δυναμικότητας του διευρωπαϊκού δικτύου, όπως αναφέρεται στην απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996 περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών [16], όπως τροποποιήθηκε από την οδηγία αριθ. 1346/2001/ΕΚ [17].[16] ΕΕ L 228, της 9.9.1996, σ. 1.[17] ΕΕ L 185, της 6.7.2001, σ. 1.(2) Οι απαιτήσεις για την προστασία του περιβάλλοντος πρέπει να ενσωματωθούν στον ορισμό και την εφαρμογή της πολιτικής στον τομέα των διευρωπαϊκών δικτύων σύμφωνα με το άρθρο 6 της συνθήκης. Αυτό απαιτεί την προώθηση των περισσότερο φιλικών προς το περιβάλλον τρόπων μεταφορών, δηλαδή του σιδηροδρόμου, των ακτοπλοϊκών μεταφορών και των οδών εσωτερικής ναυσιπλοΐας.(3) Το Ευρωπαϊκό Συμβούλιο του Gφteborg κάλεσε τα όργανα της Κοινότητας να εγκρίνουν έως το 2003 αναθεωρημένες κατευθυντήριες γραμμές για το διευρωπαϊκό δίκτυο μεταφορών, με σκοπό να δοθεί προτεραιότητα, όπου κρίνεται σκόπιμο, στις επενδύσεις σε υποδομές για το σιδηρόδρομο, τις οδούς εσωτερικής ναυσιπλοΐας, τις θαλάσσιες μεταφορές μικρών αποστάσεων, τις διατροπικές μεταφορές και τις αποτελεσματικές διασυνδέσεις.(4) Η Λευκή Βίβλος


text: της Επιτροπής για την ευρωπαϊκή πολιτική μεταφορών [18] απαιτεί μια ολοκληρωμένη προσέγγιση που θα συνδυάζει, μεταξύ άλλων, μέτρα για την αναζωογόνηση του σιδηροδρομικού τομέα, ιδιαίτερα όσον αφορά τις υπηρεσίες μεταφορών, την προώθηση των ακτοπλοϊκών μεταφορών, την παροχή κινήτρων για μεγαλύτερη συμπληρωματικότητα μεταξύ του σιδηροδρόμου υψηλής ταχύτητας και των εναέριων μεταφορών, την προώθηση της ανάπτυξης των διαλειτουργικών έξυπνων μεταφορικών συστημάτων για τη διασφάλιση αυξημένης αποτελεσματικότητας και ασφάλειας του δικτύου.[18] COM(2001) 370.(5) Η αποτελεσματικότητα της κοινής πολιτικής μεταφορών εξαρτάται, μεταξύ άλλων, από τη συνοχή των μέτρων για την αναζωογόνηση του σιδηροδρομικού τομέα και την ανάπτυξη της σιδηροδρομικής υποδομής. Η οδηγία 2001/12/ΕΚ του Ευρωπαϊκού Κοινοβουλίου και του Συμβουλίου της 26ης Φεβρουαρίου 2001 για τροποποίηση της οδηγίας 91/440/ΕΟΚ του Συμβουλίου για την ανάπτυξη των κοινοτικών σιδηροδρόμων [19] ορίζει ένα Διευρωπαϊκό Δίκτυο Σιδηροδρομικών Εμπορευματικών Μεταφορών, το οποίο θα είναι ανοιχτό σε διεθνείς εμπορευματικές μεταφορικές υπηρεσίες μετά το 2003. Οι γραμμές του Διευρωπαϊκού Δικτύου Σιδηροδρομικών Εμπορευματικών Μεταφορών θα πρέπει να θεωρούνται ως γραμμές του σιδηροδρομικού δικτύου που καθορίζεται από τους προσανατολισμούς που ορίζονται στην απόφαση αριθ. 1692/96/ΕΚ, ώστε να επωφεληθεί από τις επενδύσεις και να προσελκύσει ένα μέρος της οδικής κυκλοφορίας.[19] ΕΕ L 75, της 15.3.2001, σ. 1.(6) Κατά τη δεύτερη Πανευρωπαϊκή Διάσκεψη Μεταφορών στην Κρήτη το 1994 και την τρίτη Πανευρωπαϊκή Διάσκεψη Μεταφορών στο Ελσίνκι το 1997 προσδιορίστηκαν δέκα πανευρωπαϊκοί μεταφορικοί διάδρομοι και τέσσερις πανευρωπαϊκοί χώροι, ως προτεραιότητες για τη συνεργασία μεταξύ της Ευρωπαϊκής Κοινότητας και των εμπλεκόμενων τρίτων χωρών.(7) Η Βουλγαρία, η Εσθονία, η Κύπρος, η Λεττονία, η Λιθουανία, η Μάλτα, η Ουγγαρία, η Πολωνία, η Ρουμανία, η Σλοβακική Δημοκρατία, η Σλοβενία, η Τουρκία και η Τσεχική Δημοκρατία έχουν συνάψει συμφωνίες προσχώρησης και ευρωπαϊκές συμφωνίες, στη συνέχεια δε υπέβαλαν αίτηση ένταξης στην Ευρωπαϊκή Ένωση. Οι αρμόδιες αρχές για τις μεταφορές των 11 αυτών χωρών, με την υποστήριξη της Επιτροπής, εκπόνησαν μια εκτίμηση των αναγκών σε μεταφορικές υποδομές [20].[20] Σύμβαση PHARE 97/0150.00.(8) Τα συγκεκριμένα σχέδια αριθ. 9, 10 και 11 στο παράρτημα III έχουν ολοκληρωθεί.(9) Η σιδηροδρομική διασύνδεση υψηλής ταχύτητας νότια του υπόλοιπου δικτύου απαιτεί την επέκταση του σχεδίου έως τη Nξmes.(10) Oι συνδέσεις του άξονα Brenner με τις ιταλικές πόλεις πρέπει να βελτιωθούν.(11) Tο Galileo, το ευρωπαϊκό σχέδιο δορυφορικής ραδιοπλοήγησης για πολιτικούς σκοπούς, παρέχει πολλές δυνατότητες για την ανάπτυξη των εφαρμογών και υπηρεσιών πλοήγησης, προσδιορισμού στίγματος και διαχείρισης της κυκλοφορίας για όλους τους τρόπους μεταφοράς, καθώς και για την ανάπτυξη μεταφορικών υπηρεσιών προστιθέμενης αξίας.(12) Η μεγάλη αύξηση της κυκλοφορίας στα Πυρηναία απαιτεί τη λήψη άμεσων μέτρων για τη δημιουργία σιδηροδρομικών γραμμών μεγάλης δυναμικότητας με σκοπό τη μεταφορά μέρους της οδικής εμπορευματικής κυκλοφορίας στο σιδηρόδρομο.(13) Η αύξηση της διεθνούς κυκλοφορίας στον άξονα Δύση-Ανατολή μεταξύ Στουτγάρδης και Βιέννης, ιδιαίτερα στο διάδρομο του Δούναβη, απαιτεί αποτελεσματικές υποδομές.(14) Tο σημείο συμφόρησης μεταξύ Straubing και Vilshofen στο Δούναβη αποτελεί ένα σοβαρό περιορισμό κατά μήκος της διεθνούς οδού εσωτερικής ναυσιπλοΐας Ρήνος-Main-Δούναβης από τη Μαύρη στη Βόρεια Θάλασσα.(15) H έλλειψη διαλειτουργικότητας του σιδηροδρομικού δικτύου της ιβηρικής χερσονήσου αποτελεί ένα σημαντικό εμπόδιο για την επίτευξη ενός αποτελεσματικού διευρωπαϊκού σιδηροδρομικού δικτύου.(16) H ολοκλήρωση μιας σταθερής σύνδεσης Γερμανίας-Δανίας αναμένεται να βελτιώσει την προσβασιμότητα της


text: Σκανδιναβίας.(17) Ως εκ τούτου, η απόφαση αριθ. 1692/96/ΕΚ πρέπει να τροποποιηθεί αναλόγως.ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Η απόφαση αριθ. 1692/96/ΕΚ τροποποιείται ως εξής:(1) Το άρθρο 5 αντικαθίσταται από τα ακόλουθα:"Λαμβάνοντας υπόψη τους στόχους του άρθρου 2 και τις γενικές γραμμές δράσης που ορίζονται στο άρθρο 4, οι προτεραιότητες αφορούν:(α) τη δημιουργία βασικών κρίκων και διασυνδέσεων που καθιστούν δυνατή την εξάλειψη των σημείων συμφόρησης, την κάλυψη των ελλειπουσών συνδέσεων, ιδιαίτερα των διασυνοριακών τμημάτων τους, και τη βελτίωση της διαλειτουργικότητας των μεγάλων αξόνων,(β) τη δημιουργία και την ανάπτυξη υποδομών που καθιστούν δυνατή τη σύνδεση των νησιωτικών, μεσόγειων, περιφερειακών και εξόχως απόκεντρων περιοχών με τις κεντρικές περιοχές της Κοινότητας,(γ) τα απαραίτητα μέτρα για τη σταδιακή επίτευξη ενός διαλειτουργικού σιδηροδρομικού δικτύου, αποδίδοντας προτεραιότητα στις εμπορευματικές μεταφορές, συμπεριλαμβανομένων μέτρων στους διατροπικούς τερματικούς σταθμούς,(δ) τη δημιουργία σιδηροδρομικών υποδομών για τη διασφάλιση συνδέσεων με λιμένες, ώστε να προωθηθούν οι υπηρεσίες ακτοπλοϊκών μεταφορών και εσωτερικής ναυσιπλοΐας,(ε) μέτρα για τη σύνδεση σιδηροδρόμου και εναέριων μεταφορών, κυρίως των σιδηροδρομικών προσβάσεων σε αερολιμένες, καθώς και της υποδομής και των εγκαταστάσεων που απαιτούνται για τις μεταφορικές υπηρεσίες εναέριων μεταφορών και σιδηροδρόμου,(στ) την εγκατάσταση διαλειτουργικών έξυπνων μεταφορικών συστημάτων για τη βελτιστοποίηση της δυναμικότητας της υπάρχουσας υποδομής και τη βελτίωση της ασφάλειας,(ζ) την ενσωμάτωση των θεμάτων ασφαλείας και περιβάλλοντος στο σχεδιασμό και την υλοποίηση του διευρωπαϊκού δικτύου μεταφορών."(2) Το άρθρο 8 αντικαθίσταται από τα ακόλουθα :"1. Κατά την ανάπτυξη και υλοποίηση των σχεδίων, τα κράτη μέλη οφείλουν να λαμβάνουν υπόψη την προστασία του περιβάλλοντος εκπονώντας αξιολογήσεις των περιβαλλοντικών επιπτώσεων των σχεδίων κοινού ενδιαφέροντος που πρόκειται να υλοποιηθούν σύμφωνα με την οδηγία 85/337/ΕΟΚ της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον [21] και εφαρμόζοντας την οδηγία 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας [22][21] ΕΕ L 175 της 5.7.1985, σ. 40.[22] ΕΕ L 206 της 22.07.1992, σ. 7.Στις περιπτώσεις όπου κρίνεται απαραίτητο, το κράτος μέλος θα εκπονεί μια αξιολόγηση των περιβαλλοντικών επιπτώσεων των σχεδίων και των προγραμμάτων που οδηγούν σε τέτοια έργα, ιδιαίτερα όσων χρηματοδοτούνται από την Κοινότητα, σύμφωνα με την οδηγία 2001/42/ΕΚ του Ευρωπαϊκού Κοινοβουλίου και του Συμβουλίου της 27ης Ιουνίου 2001 σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων [23].[23] ΕΕ L 197 της 21.07.2001, σ. 30.2. Εάν προταθούν νέες γραμμές ή η ανάπτυξη άλλων σημαντικών κομβικών υποδομών για να συμπεριληφθούν στην παρούσα απόφαση, οι προτεινόμενες αλλαγές θα αξιολογούνται με βάση τη Στρατηγική Περιβαλλοντική Αξιολόγηση, την οποία θα αναλάβει η επιτροπή η οποία συστήνεται δυνάμει του άρθρου 18 παράγραφος 2."(3) Στο άρθρο 9, η παράγραφος 3 αντικαθίσταται από τα εξής:"3. Το δίκτυο περιλαμβάνει υποδομή διαχείρισης της κυκλοφορίας, ενημέρωσης των χρηστών, διαχείρισης συμβάντων και έκτακτων περιστατικών και ηλεκτρονικής είσπραξης τελών. Στηρίζεται στην ενεργό συνεργασία των συστημάτων διαχείρισης κυκλοφορίας σε ευρωπαϊκό, εθνικό και περιφερειακό επίπεδο, καθώς και των παροχέων πληροφοριών μεταφορών και κυκλοφορίας και υπηρεσιών προστιθέμενης αξίας, διασφαλίζοντας την απαραίτητη συμπληρωματικότητα με εφαρμογές των οποίων η ανάπτυξη διευκολύνεται στο πλαίσιο του προγράμματος διευρωπαϊκών τηλεπικοινωνιακών δικτύων."(4) Το άρθρο 10 αντικαθίσταται από τα


text: εξής:"1. Το σιδηροδρομικό δίκτυο αποτελείται από γραμμές σιδηροδρόμου υψηλής ταχύτητας και από συμβατικές σιδηροδρομικές γραμμές.2. Οι σιδηροδρομικές γραμμές υψηλής ταχύτητας αποτελούνται από:(α) γραμμές κατασκευασμένες ειδικά για υψηλή ταχύτητα και εξοπλισμένες για ταχύτητες κατά κανόνα ίσες ή μεγαλύτερες των 250 km/h μέσω σύγχρονων ή νέων τεχνολογιών,(β) γραμμές διευθετημένες ειδικά για υψηλή ταχύτητα και εξοπλισμένες για ταχύτητες της τάξεως των 200 km/h,(γ) γραμμές διευθετημένες ειδικά για υψηλή ταχύτητα, που παρουσιάζουν ιδιαιτερότητες λόγω τοπογραφικών προβλημάτων, μορφολογίας του εδάφους ή αστικού περιβάλλοντος, και των οποίων η ταχύτητα πρέπει να προσαρμόζεται κατά περίπτωση ή γραμμές που παρέχουν πρόσβαση σε αερολιμένες κοινού ενδιαφέροντος.Το δίκτυο αυτό ορίζεται από τις γραμμές που επισημαίνονται στο παράρτημα I. Οι βασικές απαιτήσεις και οι Τεχνικές Προδιαγραφές Διαλειτουργικότητας που ισχύουν στις σιδηροδρομικές γραμμές υψηλής ταχύτητας σύγχρονης τεχνολογίας ορίζονται σύμφωνα με την οδηγία αριθ. 96/48/ΕΚ του Συμβουλίου της 23ης Ιουλίου 1996 σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας [24]. Τα κράτη μέλη ενημερώνουν την Επιτροπή πριν να τεθεί σε κυκλοφορία οποιαδήποτε γραμμή υψηλής ταχύτητας, αν πρόκειται για γραμμή κατασκευασμένη ειδικά για υψηλή ταχύτητα ή για γραμμή διευθετημένη ειδικά για υψηλή ταχύτητα.[24] ΕΕ L 235 της 17.9.1996, σ. 6.3. Οι συμβατικές σιδηροδρομικές γραμμές περιλαμβάνουν γραμμές υψηλής ποιότητας, συμπεριλαμβανομένων των σιδηροδρομικών συνδέσεων συνδυασμένης μεταφοράς που αναφέρονται στο άρθρο 14, των συνδέσεων πρόσβασης σε θαλάσσιους λιμένες και λιμένες εσωτερικής ναυσιπλοΐας κοινού ενδιαφέροντος και σε όσους τερματικούς σταθμούς είναι ανοιχτοί σε όλους τους μεταφορείς. Οι βασικές απαιτήσεις και οι Τεχνικές Προδιαγραφές Διαλειτουργικότητας που ισχύουν στο συμβατικό σιδηροδρομικό δίκτυο ορίζονται σύμφωνα με την οδηγία 2001/16/ΕΚ του Ευρωπαϊκού Κοινοβουλίου και του Συμβουλίου της 19ης Μαρτίου 2001 για τη διαλειτουργικότητα του συμβατικού διευρωπαϊκού σιδηροδρομικού συστήματος [25].[25] ΕΕ L 110 της 20.4.2001, σ. 1.4. Το δίκτυο:- παίζει σημαντικό ρόλο στη σιδηροδρομική κυκλοφορία επιβατών σε μεγάλες αποστάσεις,- επιτρέπει τη διασύνδεση με τους αερολιμένες,- επιτρέπει την πρόσβαση στα περιφερειακά ή τοπικά σιδηροδρομικά δίκτυα,- διευκολύνει τη μεταφορά εμπορευμάτων με τον προσδιορισμό και την ανάπτυξη διαδρομών μεγάλης κυκλοφορίας αφιερωμένων αποκλειστικά στην εμπορευματική κυκλοφορία ή διαδρομών στους οποίους η εμπορευματική κυκλοφορία έχει προτεραιότητα,- παίζει σημαντικό ρόλο στις συνδυασμένες μεταφορές- επιτρέπει τη διασύνδεση με πλωτές οδούς εσωτερικής ναυσιπλοΐας και ακτοπλοϊκών μεταφορών5. Το δίκτυο προσφέρει στους χρήστες υψηλό επίπεδο ποιότητας και ασφάλειας, χάρη στη συνέχιση και την προοδευτική υλοποίηση της διαλειτουργικότητάς του, κυρίως μέσω της τεχνικής εναρμόνισης και του εναρμονισμένου συστήματος ελέγχου και χειρισμού ERTMS που προτείνονται για το ευρωπαϊκό σιδηροδρομικό δίκτυο. Για αυτό το σκοπό, θα δημιουργηθεί ένα σχέδιο ανάπτυξης από την Επιτροπή.6. Το δίκτυο περιλαμβάνει τις υποδομές και τις εγκαταστάσεις που επιτρέπουν την ολοκλήρωση υπηρεσιών σιδηροδρομικών και εναέριων μεταφορών."(5) Στο άρθρο 11, παρεμβάλλεται η ακόλουθη παράγραφος 3β:"3β. Οι λιμένες εσωτερικής ναυσιπλοΐας του δικτύου που διαθέτουν εγκαταστάσεις μεταφόρτωσης για διατροπική μεταφορά και με ετήσιο εμπορευματικό κυκλοφοριακό φορτίο τουλάχιστον 500 000 τόνους παρουσιάζονται στο παράρτημα I. "(6) Στο άρθρο 13, προστίθεται η ακόλουθη παράγραφος 3:"3. Τα διεθνή και κοινοτικά σημεία σύνδεσης θα συνδεθούν προοδευτικά με τις γραμμές υψηλής ταχύτητας του σιδηροδρομικού δικτύου, όπου κρίνεται σκόπιμο. Το δίκτυο περιλαμβάνει τις υποδομές και τις εγκαταστάσεις που επιτρέπουν την ολοκλήρωση υπηρεσιών σιδηροδρομικών και εναέριων μεταφορών."(7) Το άρθρο 18


text: τροποποιείται ως εξής :(α) ο τίτλος αντικαθίσταται από τον ακόλουθο"Επιτροπή για την παρακολούθηση και αναθεώρηση των προσανατολισμών. "(β) η παράγραφος 1 αντικαθίσταται από τα εξής:"1. Τα κράτη μέλη θα κοινοποιήσουν, πριν από το 2004, στην επιτροπή που συστήνεται δυνάμει του άρθρου 18 παράγραφος 2 καθώς και στην Επιτροπή, τα εθνικά σχέδια και προγράμματα που καταρτίζουν και τα οποία επηρεάζουν την ανάπτυξη του διευρωπαϊκού δικτύου μεταφορών, συμπεριλαμβανομένου του χαρακτήρα, του χρονοδιαγράμματος και των εκτιμώμενων οικονομικών σχεδίων των έργων κοινού ενδιαφέροντος που προσδιορίζονται με την παρούσα απόφαση.Επίσης, τα κράτη μέλη θα κοινοποιήσουν στην επιτροπή που συστήνεται δυνάμει του άρθρου 18 παράγραφος 2 καθώς και στην Επιτροπή, τυχόν ενημερώσεις αυτών των σχεδίων και προγραμμάτων.Ένα κράτος μέλος, πριν από οποιαδήποτε αλλαγή που επηρεάζει το δίκτυο, όπως αυτό ορίζεται στα παραρτήματα της παρούσας οδηγίας, κοινοποιεί αυτή την αλλαγή στην επιτροπή που συστήνεται δυνάμει του άρθρου 18 παράγραφος 2, στην Επιτροπή, καθώς και σε όλα τα κράτη μέλη που αναμένεται να επηρεαστούν από αυτήν. "(γ) η παράγραφος 3 τροποποιείται ως εξής:"3. Η Επιτροπή υποβάλλει τακτικά στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών έκθεση σχετικά με την εφαρμογή των προσανατολισμών που περιγράφονται στην παρούσα απόφαση. Η επιτροπή που αναφέρεται στην παράγραφο 2 συνδράμει την Επιτροπή στην εκπόνηση της έκθεσης. Η έκθεση θα συνοδεύεται, όπου κρίνεται απαραίτητο, από νομοθετικές προτάσεις για την αναθεώρηση των προσανατολισμών. "(8) Το άρθρο 19 αντικαθίσταται από τα ακόλουθα :"Άρθρο 19Συγκεκριμένα έργαΣτο παράρτημα III παρατίθενται τα σχέδια κοινού ενδιαφέροντος, η υλοποίηση των οποίων αποτελεί προτεραιότητα για την Επιτροπή. "(9) Τα άρθρα 20 και 21 διαγράφονται.(10) Τα παραρτήματα I και III της απόφασης 1629/96/ΕΚ τροποποιούνται όπως περιγράφεται στο παράρτημα της παρούσας απόφασης.Άρθρο 2Η παρούσα απόφαση τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.Άρθρο 3Η παρούσα απόφαση απευθύνεται στα κράτη μέλη.Βρυξέλλες,Για το Ευρωπαϊκό Κοινοβούλιο Για το ΣυμβούλιοΗ Πρόεδρος Ο ΠρόεδροςΠΑΡΑΡΤΗΜΑΤα παραρτήματα I και III της απόφασης αριθ. 1692/96/ΕΚ τροποποιούνται ως εξής:(1) Στο ΠΑΡΑΡΤΗΜΑ I, τα τμήματα 2, 3, 4 και 6 αντικαθίστανται από τα ακόλουθα:Τμήμα 2: Το οδικό δίκτυο2.0 Ευρώπη 2.4 Ελλάδα 2.8 Ιταλία 2.12 Πορτογαλία2.1 Βέλγιο 2.5 Ισπανία 2.9 Λουξεμβούργο 2.13 Φινλανδία 2.2 Δανία 2.6 Γαλλία 2.10 Κάτω Χώρες 2.14 Σουηδία 2.3 Γερμανία 2.7 Ιρλανδία 2.11 Αυστρία 2.15 Ηνωμένο ΒασίλειοΤμήμα 3: Το σιδηροδρομικό δίκτυο3.0 Ευρώπη 3.4 Ελλάδα 3.8 Ιταλία 3.12 Πορτογαλία 3.1 Βέλγιο 3.5 Ισπανία 3.9 Λουξεμβούργο 3.13 Φινλανδία 3.2 Δανία 3.6 Γαλλία 3.10 Κάτω Χώρες 3.14 Σουηδία 3.3 Γερμανία 3.7 Ιρλανδία 3.11 Αυστρία 3.15 Ηνωμένο ΒασίλειοΤμήμα 4: Το δίκτυο εσωτερικών πλωτών οδών και λιμένωνΤμήμα 6: Οι αερολιμένες6.0. Ευρώπη 6.4. Γαλλία 6.1. Βέλγιο/Δανία/Γερμανία 6.5. Ιρλανδία/Ηνωμένο Βασίλειο/Λυξεμβούργο/Κάτω Χώρες/Αυστρία 6.2. Ελλάδα 6.6. Ιταλία 6.3 Ισπανία/Πορτογαλία 6.7. Φινλανδία/Σουηδία (2) Το ΠΑΡΑΡΤΗΜΑ III αντικαθίσταται από τα ακόλουθα:ΚΑΤΑΛΟΓΟΣ ΣΥΓΚΕΚΡΙΜΕΝΩΝ ΕΡΓΩΝ1. Τραίνο υψηλής ταχύτητας/συνδυασμένες μεταφορές Βορρά-Νότου: Nυρεμβέργη-Eρφούρτη-Χάλε/Λειψία-Bερολίνο Άξονας Brenner: Νάπολη-Βερόνα-Μόναχο και Μπολόνια-Μιλάνο2. Τραίνο υψηλής ταχύτητας (Παρίσι-Βρυξέλλες-Κολωνία-Άμστερνταμ-Λονδίνο): Βέλγιο: σύνορα Γαλλίας/Βελγίου - Bρυξέλλες - Λιέγη - σύνορα Bελγίου/Γερμανίας Bρυξέλλες - σύνορα Bελγίου/Κάτω Χωρών Ηνωμένο Βασίλειο: Λονδίνο - Σήραγγα της Μάγχης Κάτω Χώρες: σύνορα Bελγίου/Κάτω Χωρών - Ρότερνταμ - Άμστερνταμ Γερμανία: (Aachen) G27 Κολωνία - Ρήνος/Μάιν3.- Τραίνο υψηλής


text: ταχύτητας - νότιος κλάδος: Mαδρίτη-Bαρκελόνη-Perpignan-Montpelier-Nξmes Mαδρίτη-Vitoria-Dax4. Τραίνο υψηλής ταχύτητας - ανατολικός κλάδος Παρίσι - Metz - Στρασβούργο - Appenweier - (Karlsruhe) με διασταυρώσεις σε Metz - Saarbrόcken - Mannheim και Metz - Λουξεμβούργο5. Συμβατικός σιδηρόδρομος/συνδυασμένες μεταφορές : γραμμή Betuwe Ρότερνταμ - σύνορα Κάτω Χωρών / Γερμανίας- (Ρήνος/Ρουρ)6.- Τραίνο υψηλής ταχύτητας/συνδυασμένες μεταφορές μεταξύ Γαλλίας και Ιταλίας Λυών - Tορίνο Tορίνο - Mιλάνο - Βενετία - Tριέστη7. Ελληνικοί αυτοκινητόδρομοι: ΠΑΘΕ: Ρίο - Αντίρριο, Πάτρα - Αθήνα - Θεσσαλονίκη - Προμαχών (ελληνοβουλγαρικά σύνορα) και Εγνατία οδός: Ηγουμενίτσα - Θεσσαλονίκη - Αλεξανδρούπολη - Ορμένιο (ελληνοβουλγαρικά σύνορα) - Κήποι (ελληνοτουρκικά σύνορα)8. Πολυτροπική Σύνδεση Πορτογαλίας-Ισπανίας-Κεντρικής Ευρώπης12. Σκανδιναβικό τρίγωνο (σιδηροδρομική/οδική σύνδεση)13. Οδική σύνδεση Ιρλανδίας/Ηνωμένου Βασιλείου/χωρών Μπενελούξ14. Κύριος άξονας δυτικής ακτής (σιδηροδρομική γραμμή)15. Παγκόσμιο σύστημα δορυφορικής ραδιοπλοήγησης και εντοπισμού στίγματος Galilιo16. Σιδηροδρομική σύνδεση υψηλής δυναμικότητας μέσω των Πυρηναίων17. Ανατολικοευρωπαϊκή συνδυασμένη μεταφορά/τραίνο υψηλής ταχύτητας : Στουτγάρδη-Mόναχο-Salzburg/Linz-Βιέννη18. Βελτίωση του ποταμού Δούναβη στο τμήμα Vilshofen-Straubing19. Διαλειτουργικότητα σιδηροδρόμου υψηλής ταχύτητας της ιβηρικής χερσονήσου20. Ζώνη Fehmarn: σταθερή σύνδεση μεταξύ Γερμανίας και Δανίας>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>>ΑΝΑΦΟΡΑ ΣΕ ΓΡΑΦΗΚΟ>


text:
 Σημαντική ανακοίνωση νομικού περιεχομένου
 |
 52006PC0560
 Πρόταση κανονισμού του Συμβουλίου για την επιβολή οριστικού δασμού αντιντάμπινγκ στις εισαγωγές αιθανολαμινών καταγωγής Ηνωμένων Πολιτειών της Αμερικής /* COM/2006/0560 τελικό */
 [pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 28.9.2006COM(2006) 560 τελικόΠρότασηΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥγια την επιβολή οριστικού δασμού αντιντάμπινγκ στις εισαγωγές αιθανολαμινών καταγωγής Ηνωμένων Πολιτειών της Αμερικής(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗΠλαισιο της προτασησ |Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005 (εφεξής «ο βασικός κανονισμός»), στη διαδικασία για τις εισαγωγές αιθανολαμινών καταγωγής Ηνωμένων Πολιτειών της Αμερικής. |Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του βασικού κανονισμού και αποτελεί προϊόν έρευνας η οποία διεξήχθη σύμφωνα με τις ουσιαστικές και διαδικαστικές απαιτήσεις του βασικού κανονισμού. |Ισχύουσες διατάξεις στον τομέα που αφορά η πρόταση Δεν υπάρχουν διατάξεις στον τομέα τον οποίο αφορά η πρόταση. |Συνοχή με άλλες πολιτικές και στόχους της Ένωσης Άνευ αντικειμένου. |Διαβουλευσεισ με τα ενδιαφερομενα μερη και εκτιμηση αντικτυπου |Διαβουλεύσεις με τα ενδιαφερόμενα μέρη |Τα ενδιαφερόμενα μέρη τα οποία αφορά η διαδικασία είχαν ήδη τη δυνατότητα να προασπίσουν τα συμφέροντά τους κατά την έρευνα, σύμφωνα με τις διατάξεις του βασικού κανονισμού. |Συγκέντρωση και αξιοποίηση εμπειρογνωμοσύνης |Δεν υπήρξε ανάγκη εξωτερικής εμπειρογνωμοσύνης. |Εκτίμηση αντικτύπου Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν προβλέπει γενική εκτίμηση αντικτύπου, αλλά περιέχει διεξοδικό κατάλογο των όρων που πρέπει να εκτιμηθούν. |Νομικα στοιχεια της προτασης |Περίληψη της προτεινόμενης δράσης Στις 26 Ιουλίου 2005 η Επιτροπή κίνησε διαδικασία επανεξέτασης λόγω της επικείμενης λήξης των ισχυόντων μέτρων όσον αφορά τις εισαγωγές αιθανολαμινών καταγωγής Ηνωμένων Πολιτειών της Αμερικής. Η συνημμένη πρόταση της Επιτροπής για έκδοση κανονισμού του Συμβουλίου περιέχει τα οριστικά συμπεράσματα σχετικά με τη συνέχιση της πρακτικής ντάμπινγκ, την οικονομική κατάσταση του κοινοτικού κλάδου παραγωγής, την πιθανότητα επανάληψης της ζημιογόνου πρακτικής ντάμπινγκ και το συμφέρον της Κοινότητας. Με βάση το πόρισμα της έρευνας για την οικονομική κατάσταση του κοινοτικού κλάδου παραγωγής και για την πιθανότητα επανάληψης της ζημιογόνου πρακτικής ντάμπινγκ, προτείνεται η επιβολή οριστικών δασμών αντιντάμπινγκ στις εισαγωγές αιθανολαμινών καταγωγής ΗΠΑ για περίοδο 2 ετών. Επομένως, προτείνεται στο Συμβούλιο να εγκρίνει τη συνημμένη πρόταση κανονισμού, η οποία θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το αργότερο έως τις 25 Οκτωβρίου 2006. |Νομική βάση Κανονισμός (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |Αρχή της επικουρικότητας Η πρόταση υπάγεται στην αποκλειστική αρμοδιότητα της Κοινότητας. Κατά συνέπεια, η αρχή της επικουρικότητας δεν εφαρμόζεται. |Αρχή της αναλογικότητας Η πρόταση συνάδει με την αρχή της αναλογικότητας για τον(-ους) ακόλουθο(-ους) λόγο(-ους). |Η μορφή της δράσης περιγράφεται στον προαναφερόμενο βασικό κανονισμό και δεν επιτρέπει τη


text: λήψη αποφάσεων σε εθνικό επίπεδο. |Στοιχεία για τον τρόπο με τον οποίο η οικονομική επιβάρυνση και ο διοικητικός φόρτος που αναλαμβάνονται από την Κοινότητα, τις εθνικές κυβερνήσεις, τις περιφερειακές και τοπικές αρχές, τους οικονομικούς παράγοντες και τους πολίτες θα ελαχιστοποιηθούν, ώστε να μην είναι δυσανάλογα προς το στόχο της πρότασης: άνευ αντικειμένου. |Επιλογή νομικών μέσων |Προτεινόμενη νομική πράξη: κανονισμός. |Ενδεχόμενα άλλα μέσα δεν θα ήταν κατάλληλα για τον(-ους) ακόλουθο(-ους) λόγο(-ους). Ο προαναφερόμενος βασικός κανονισμός δεν προβλέπει άλλη εναλλακτική δυνατότητα. |Δημοσιονομικές επιπτώσεις |Η πρόταση δεν έχει επιπτώσεις στον κοινοτικό προϋπολογισμό. |ΠρότασηΚΑΝΟΝΙΣΜΟ Υ ΤΟΥ ΣΥΜΒΟΥΛΙΟΥγια την επιβολή οριστικού δασμού αντιντάμπινγκ στις εισαγωγές αιθανολαμινών καταγωγής Ηνωμένων Πολιτειών της ΑμερικήςΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] (εφεξής «ο βασικός κανονισμός»), και ιδίως το άρθρο 9 και το άρθρο 11 παράγραφος 2,την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή,Εκτιμώντας τα ακόλουθα :Α. ΔΙΑΔΙΚΑΣΙΑ1. Ισχύοντα μέτρα(1) Το Φεβρουάριο του 1994 το Συμβούλιο, με τον κανονισμό (ΕΚ) αριθ. 229/94[2], επέβαλε οριστικούς δασμούς αντιντάμπινγκ στις εισαγωγές αιθανολαμινών («υπό εξέταση προϊόν») καταγωγής Ηνωμένων Πολιτειών της Αμερικής («ΗΠΑ»). Οι δασμοί είχαν τη μορφή μεταβλητών δασμών με βάση την ελάχιστη τιμή για τα τρία είδη αιθανολαμινών, ήτοι τη μονοαιθανολαμίνη (ΜEA), τη διαιθανολαμίνη (DEA) και την τριαιθανολαμίνη (TEA).(2) Ύστερα από αίτηση του Conseil européen des fédérations de l'industrie chimique (CEFIC) κινήθηκαν, το Φεβρουάριο του 1999, μια επανεξέταση λόγω της επικείμενης λήξεως των ισχυόντων μέτρων και μια ενδιάμεση επανεξέταση σύμφωνα με το άρθρο 11 παράγραφοι 2 και 3 του βασικού κανονισμού. Με τον κανονισμό (ΕΚ) αριθ. 1603/2000[3] το Συμβούλιο ολοκλήρωσε αυτές τις επανεξετάσεις και επέβαλε οριστικά μέτρα αντιντάμπινγκ στις εισαγωγές αιθανολαμινών καταγωγής ΗΠΑ. Τα μέτρα τροποποιήθηκαν, καθώς έλαβαν τη μορφή ειδικού πάγιου δασμού ανά τόνο για όλα τα είδη αιθανολαμινών. Δύο από τις τρεις εταιρείες στις οποίες επιβλήθηκε ατομικός δασμός αντιντάμπινγκ ήταν η Dow Chemical Company και η Union Carbide Corporation.(3) Έπειτα από τη μεταφορά των δραστηριοτήτων παραγωγής αιθανολαμίνης της Dow Chemical Company στην εταιρεία INEOS LLC, ο ατομικός δασμός αντιντάμπινγκ ύψους 69,40 ευρώ ανά τόνο που είχε επιβληθεί στην Dow Chemical Company μεταφέρθηκε στην INEOS LLC[4]. Ωστόσο, καθώς η Dow Chemical Company απέκτησε στις 6 Φεβρουαρίου 2001 το σύνολο των μετοχών της Union Carbide Corporation, εταιρείας στην οποία είχε επιβληθεί ατομικός δασμός αντιντάμπινγκ ύψους 59,25 ευρώ ανά τόνο, η Dow Chemical Company εξακολούθησε να είναι παρούσα στην αγορά της αιθανολαμίνης. Η Union Carbide Corporation υπάρχει ακόμη, αλλά έχει ενσωματωθεί στον όμιλο της Dow Chemical Company και δεν αναπτύσσει πλέον καμία ανεξάρτητη παραγωγική δραστηριότητα.2. Αίτηση επανεξέτασης λόγω της επικείμενης λήξης των ισχυόντων μέτρων(4) Μετά τη δημοσίευση, το Νοέμβριο του 2004, ανακοίνωσης για την επικείμενη λήξη των μέτρων αντιντάμπινγκ που ίσχυαν για τις εισαγωγές αιθανολαμινών καταγωγής ΗΠΑ[5], η Επιτροπή έλαβε στις 25 Απριλίου 2005 αίτηση επανεξέτασης, σύμφωνα με το άρθρο 11 παράγραφος 2 του βασικού κανονισμού.(5) Την αίτηση υπέβαλε η CEFIC εξ ονόματος παραγωγών που αντιπροσώπευαν


text: σημαντικό ποσοστό (στην προκειμένη περίπτωση πάνω από το 75%) της συνολικής κοινοτικής παραγωγής αιθανολαμίνης.(6) Η αίτηση βασιζόταν στο επιχείρημα ότι η λήξη της ισχύος των μέτρων είναι πιθανόν να οδηγήσει στη συνέχιση ή την επανάληψη της πρακτικής ντάμπινγκ και της ζημίας που προκλήθηκε στον κοινοτικό κλάδο παραγωγής. Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης λόγω της επικείμενης λήξης των ισχυόντων μέτρων, άρχισε, με σχετική ανακοίνωση[6], έρευνα, σύμφωνα με το άρθρο 11 παράγραφος 2 του βασικού κανονισμού.3. Έρευνα(7) Οι υπηρεσίες της Επιτροπής ενημέρωσαν επίσημα για την έναρξη της επανεξέτασης τους κοινοτικούς παραγωγούς, τους αμερικανούς παραγωγούς-εξαγωγείς, τους εισαγωγείς-εμπόρους, τις βιομηχανίες-χρήστες που ήταν γνωστό ότι ενδιαφέρονται για το θέμα, καθώς επίσης και τις αρχές των ΗΠΑ. Στα ενδιαφερόμενα μέρη δόθηκε η δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που είχε καθοριστεί στην ανακοίνωση για την έναρξη της διαδικασίας.(8) Οι υπηρεσίες της Επιτροπής έστειλαν ερωτηματολόγια σε όλα τα γνωστά ως ενδιαφερόμενα μέρη και σε όλους όσοι ζήτησαν ερωτηματολόγιο εντός της προθεσμίας που είχε καθοριστεί στην ανακοίνωση για την έναρξη της διαδικασίας.(9) Στα αμέσως θιγόμενα μέρη δόθηκε επίσης η δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη της διαδικασίας.(10) Απαντήσεις στο ερωτηματολόγιο παραλήφθηκαν από δύο αμερικανούς παραγωγούς-εξαγωγείς και εννέα συνδεδεμένους εισαγωγείς τους στην Κοινότητα, έναν συνδεδεμένο ελβετό εισαγωγέα, τρεις κοινοτικούς παραγωγούς («αιτούντες κοινοτικοί παραγωγοί») και έναν βιομηχανικό χρήστη στην Κοινότητα. Ένας κοινοτικός παραγωγός δεν απάντησε πλήρως στο ερωτηματολόγιο, αλλά υπέβαλε μόνο συνοπτικές πληροφορίες, ενώ δύο βιομηχανικοί χρήστες στην Κοινότητα γνωστοποίησαν τις απόψεις τους.(11) Οι υπηρεσίες της Επιτροπής αναζήτησαν και επαλήθευσαν όλα τα στοιχεία που έκριναν απαραίτητα για να διαπιστώσουν αν υπάρχει πιθανότητα συνέχισης ή επανάληψης του ντάμπινγκ και της ζημίας, καθώς και για να καθορίσουν το συμφέρον της Κοινότητας. Επιτόπιες επαληθεύσεις πραγματοποιήθηκαν στις εγκαταστάσεις των ακόλουθων εταιρειών:α. Αιτούντες κοινοτικοί παραγωγοί:BASF AG, Ludwigshafen, ΓερμανίαInnovene Europe Ltd., Staines, Ηνωμένο ΒασίλειοSASOL GmbH, Μarl, Γερμανίαβ. Παραγωγοί-εξαγωγείς των ΗΠΑ:The Dow Chemical Company, Midland, Michigan and Houston, Τέξας, ΗΠΑγ. Μη συνδεδεμένοι εισαγωγείς στην ΚοινότηταDow Chemical Iberica SL, Tarragona, ΙσπανίαINEOS Oxide Ltd., Αμβέρσα, Βέλγιοδ. Συνδεδεμένος εισαγωγέας στην ΕλβετίαDow Εurope GmbH, Horgen, Ελβετίαε. Βιομηχανικοί χρήστες στην ΚοινότηταDegussa Goldschmidt Espana SA, Granollers, Ισπανία4. Περίοδος της έρευνας(12) Η έρευνα για το ενδεχόμενο να συνεχιστούν και/ή να εμφανιστούν εκ νέου η πρακτική ντάμπινγκ και η ζημία κάλυψε την περίοδο από την 1η Ιουλίου 2004 έως την 30ή Ιουνίου 2005 (εφεξής, «ΠΕ»). Η εξέταση των τάσεων σχετικά με την εκτίμηση του ενδεχομένου να συνεχιστεί ή/και να επαναληφθεί η ζημία κάλυψε την περίοδο από την 1η Ιανουαρίου 2002 έως το τέλος της ΠΕ (εφεξής, «υπό εξέταση περίοδος»).B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ1. Υπό εξέταση προϊόν(13) Το υπό εξέταση προϊόν είναι το ίδιο με το προϊόν που εξετάστηκε στις προηγούμενες έρευνες. Οι αιθανολαμίνες λαμβάνονται με την αντίδραση αιθυλενοξειδίου (EO) με αμμωνία (το ΕΟ προκύπτει από αντίδραση αιθυλενίου και οξυγόνου). Αυτή η σύνθεση οδηγεί σε τρεις ανταγωνιστικές αντιδράσεις και σε τρία διαφορετικά είδη αιθανολαμινών:


text: μονοαιθανολαμίνη (ΜΕΑ), διαιθανολαμίνη (DEA) και τριαιθανολαμίνη (ΤΕΑ), ανάλογα με τον αριθμό των συνδεδεμένων αιθυλενοξειδίων. Ο μέγιστος αριθμός συνδυασμών περιορίζεται από τον αριθμό των στοιχείων του υδρογόνου στην αμμωνία (τρία). Τα ποσοστά των τριών ειδών στη συνολική παραγωγή καθορίζονται από το σχεδιασμό των εγκαταστάσεων παραγωγής, αλλά μπορούν να ελεγχθούν, ως ένα βαθμό, από την επιλογή της αναλογίας αμμωνίας/ΕΟ («μοριακή» αναλογία). Οι κοινοτικές εγκαταστάσεις βασίζονται κατά κανόνα στη νάφθα ως φορέα ενέργειας, ενώ οι αμερικανικές εγκαταστάσεις βασίζονται στο φυσικό αέριο.(14) Το υπό εξέταση προϊόν χρησιμοποιείται ως ενδιάμεσος παράγοντας και/ή ως πρόσθετη ύλη για τασιενεργές (επιφανειοδραστικές) ουσίες που χρησιμοποιούνται στα απορρυπαντικά και στα προϊόντα προσωπικής φροντίδας, στα καλλυντικά, στα λιπάσματα και στα μέσα φυτοπροστασίας (glyphosate), στα αντιδιαβρωτικά, στα λιπαντικά έλαια, στα βοηθητικά υλικά κλωστοϋφαντουργίας και στα μαλακτικά υφασμάτων (esterquats), στις χημικές ουσίες που χρησιμοποιούνται στη φωτογραφία, στη χαρτοβιομηχανία και στη μεταλλουργία, ως βοηθητικό κονιοποιητικό και συνδετικό υλικό για την παραγωγή τσιμέντου και ως βοηθητικό υλικό για φίλτρα καθαρισμού αερίων (καθαρισμός του αερίου με την αφαίρεση των οξέων). Από τα τέλη του 2004 και τις αρχές του 2005, το προϊόν χρησιμοποιείται επίσης ολοένα και περισσότερο στην επεξεργασία του ξύλου. Τέλος, το προϊόν μπορεί επίσης να χρησιμοποιηθεί από τους ίδιους τους παραγωγούς ή από τους συνδεδεμένους παραγωγούς τους στην παραγωγή αιθυλεναμινών.2. Ομοειδές προϊόν(15) Όπως και στις προηγούμενες έρευνες, αποδείχθηκε ότι το υπό εξέταση προϊόν που παράγεται στις ΗΠΑ και πωλείται στην Κοινότητα είναι πανομοιότυπο όσον αφορά τα φυσικά και τεχνικά χαρακτηριστικά με το προϊόν που παράγεται και πωλείται στην Κοινότητα από τους κοινοτικούς παραγωγούς και ότι δεν υπάρχει διαφορά όσον αφορά τη χρήση μεταξύ των εν λόγω προϊόντων. Διαπιστώθηκε επίσης ότι το υπό εξέταση προϊόν που παράγεται στις ΗΠΑ και πωλείται στην Κοινότητα είναι πανομοιότυπο με το προϊόν που πωλείται στην αμερικανική εγχώρια αγορά. Ως εκ τούτου, όλα αυτά τα προϊόντα πρέπει να θεωρηθούν ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.Γ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ(16) Σύμφωνα με το άρθρο 11 παράγραφος 2 του βασικού κανονισμού, εξετάστηκε αν υπήρχε πράγματι πρακτική ντάμπινγκ και αν, σε περίπτωση ύπαρξης τέτοιας πρακτικής, η λήξη της ισχύος των μέτρων θα ήταν ή όχι πιθανόν να οδηγήσει σε συνέχιση ή επανάληψη του ντάμπινγκ.1. Προκαταρκτικές παρατηρήσεις(17) Από τους τέσσερις αμερικανούς παραγωγούς-εξαγωγείς που κατονομάζονταν στην καταγγελία, δύο συνεργάστηκαν στην έρευνα.(18) Οι δύο συνεργασθέντες παραγωγοί-εξαγωγείς αντιπροσώπευαν το 100% των εισαγωγών που πραγματοποιήθηκαν στην Κοινότητα κατά τη διάρκεια της ΠΕ, εισαγωγών που ανήλθαν σε 41.000 τόνους. Οι εισαγωγές του υπό εξέταση προϊόντος καταγωγής ΗΠΑ στην Κοινότητα αντιπροσώπευαν ποσοστό 16,7% της κοινοτικής κατανάλωσης κατά τη διάρκεια της ΠΕ έναντι ποσοστού 29% κατά τη διάρκεια της προηγούμενης περιόδου έρευνας (1998).2. Ντάμπινγκ στις εισαγωγές που πραγματοποιήθηκαν κατά τη διάρκεια της ΠΕΚανονική αξία(19) Όσον αφορά τους δύο συνεργασθέντες αμερικανούς παραγωγούς-εξαγωγείς, η κανονική αξία καθορίστηκε για κάθε είδος του υπό εξέταση προϊόντος με βάση την πληρωθείσα ή πληρωτέα τιμή στην εγχώρια αγορά των ΗΠΑ από μη συνδεδεμένους πελάτες, σύμφωνα με το άρθρο 2 παράγραφος 1 του βασικού κανονισμού, δεδομένου ότι, όπως διαπιστώθηκε, οι πωλήσεις αυτές γίνονταν σε επαρκείς ποσότητες και κατά


text: τις συνήθεις εμπορικές πράξεις.Tιμή εξαγωγής(20) Όπως συνέβη στην αρχική έρευνα και στην προηγούμενη έρευνα επανεξέτασης, η παρούσα έρευνα κατέδειξε εκ νέου ότι οι δύο συνεργασθέντες αμερικανοί παραγωγοί-εξαγωγείς εξήγαν το υπό εξέταση προϊόν στην Κοινότητα μέσω συνδεδεμένων εταιρειών. Ως εκ τούτου, και σύμφωνα με το άρθρο 2 παράγραφος 9 του βασικού κανονισμού, οι τιμές εξαγωγής κατασκευάστηκαν με βάση τις τιμές στις οποίες το εισαχθέν προϊόν μεταπωλήθηκε για πρώτη φορά σε ανεξάρτητους πελάτες στην Κοινότητα. Έγιναν προσαρμογές για όλα τα έξοδα που μεσολάβησαν μεταξύ εισαγωγής και μεταπώλησης, συμπεριλαμβανομένων των εξόδων πώλησης, των γενικών και διοικητικών εξόδων και του κέρδους που πραγματοποίησαν στην Κοινότητα οι εισάγουσες εταιρείες κατά τη διάρκεια της ΠΕ.Σύγκριση(21) Η κανονική αξία συγκρίθηκε με τη μέση τιμή εξαγωγής για κάθε είδος του υπό εξέταση προϊόντος σε επίπεδο «εκ του εργοστασίου» και στο ίδιο στάδιο εμπορίας. Σύμφωνα με το άρθρο 2 παράγραφος 10 του βασικού κανονισμού, και με σκοπό την εξασφάλιση δίκαιης σύγκρισης, ελήφθησαν υπόψη οι διαφορές όσον αφορά τους παράγοντες που, σύμφωνα με τους ισχυρισμούς και βάσει αποδεικτικών στοιχείων, επηρέασαν τις τιμές και τη συγκρισιμότητα των τιμών. Έγιναν προσαρμογές για τα έξοδα της χερσαίας μεταφοράς και της μεταφοράς διά θαλάσσης, τις επί προθεσμία επιστροφές, τις δαπάνες διεκπεραίωσης και συσκευασίας, τις πιστωτικές δαπάνες και τους εισαγωγικούς δασμούς. Όλα αυτά τα στοιχεία αφαιρέθηκαν από τις τιμές μεταπώλησης, ούτως ώστε να προκύψει η τιμή «εκ του εργοστασίου».Περιθώριo ντάμπινγκ(22) Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίστηκε για κάθε είδος προϊόντος βάσει σύγκρισης της σταθμισμένης μέσης κανονικής αξίας με τις σταθμισμένες μέσες τιμές εξαγωγής στο ίδιο στάδιο εμπορίας. Από τη σύγκριση αυτή προέκυψε η ύπαρξη ντάμπινγκ κατά τη διάρκεια της ΠΕ, έστω και σε χαμηλότερο επίπεδο από εκείνο που προσδιορίστηκε στην προηγούμενη επανεξέταση. Το σταθμισμένο μέσο περιθώριο ντάμπινγκ, εκφρασμένο ως εκατοστιαίο ποσοστό της αξίας CIF στα κοινοτικά σύνορα, ήταν 4,8% για την INEOS και 20,3% για την Dow Chemical.3. Εξέλιξη των εισαγωγών σε περίπτωση κατάργησης των μέτρωνΠροκαταρκτικές παρατηρήσεις(23) Εκτός από την εξέταση της ύπαρξης ντάμπινγκ κατά την ΠΕ, εξετάστηκε επίσης η πιθανότητα συνέχισης της πρακτικής ντάμπινγκ.Επίπεδο ντάμπινγκ σε περίπτωση κατάργησης των μέτρων(24) Η κατάργηση των μέτρων θα επέτρεπε στους εξαγωγείς να μειώσουν τις τιμές εξαγωγής τους. Η μείωση των τιμών εξαγωγής θα καθιστούσε το αμερικανικό προϊόν ελκυστικότερο στην κοινοτική αγορά. Αν οι τιμές εξαγωγής μειώνονταν κατά ποσοστό ίσο με το επίπεδο των δασμών, τα περιθώρια ντάμπινγκ που παρατηρήθηκαν κατά τη διάρκεια της ΠΕ θα ήταν 13,4% για την INEOS και 28,3% για την Dow Chemical.Περαιτέρω δυνατότητες εξαγωγών στην κοινοτική αγορά λόγω της αχρησιμοποίητης αμερικανικής παραγωγικής ικανότητας(25) Υπολογίζεται ότι η αχρησιμοποίητη παραγωγική ικανότητα στις ΗΠΑ κατά τη διάρκεια της ΠΕ ήταν περίπου 90.000 τόνοι. Ο υπολογισμός αυτός έγινε βάσει πληροφοριών που παρασχέθηκαν από τους δύο συνεργασθέντες παραγωγούς-εξαγωγείς, καθώς επίσης και βάσει πληροφοριών που ελήφθησαν από κορυφαία έντυπα της αγοράς. Από τη σύγκριση της κατ' εκτίμηση εγκατεστημένης συνολικής παραγωγικής ικανότητας στις ΗΠΑ (650.000 τόνοι) με τη συνολική κατ' εκτίμηση ικανοποιηθείσα ζήτηση και δεσμευμένη χρήση (560.000 τόνοι) προκύπτει ποσοστό χρησιμοποίησης της παραγωγικής ικανότητας 86%, το οποίο είναι μάλλον χαμηλό, αν ληφθούν


text: υπόψη οι ευνοϊκές συνθήκες που επικρατούσαν στην αγορά κατά τη διάρκεια της ΠΕ. Το σχετικά χαμηλό ποσοστό χρησιμοποίησης της παραγωγικής ικανότητας οφειλόταν σε λειτουργικά προβλήματα σε ορισμένες εγκαταστάσεις παραγωγής. Η αναξιοποίητη παραγωγική ικανότητα των 90.000 τόνων πρέπει να συγκριθεί με τον όγκο των εξαγωγών από τις ΗΠΑ στην Κοινότητα κατά τη διάρκεια της ΠΕ (41.088 τόνοι) και με τη συνολική κοινοτική κατανάλωση (246.670 τόνοι). Με άλλα λόγια, υπάρχει σημαντική δυνατότητα να αυξηθούν οι αμερικανικές εξαγωγές και να καταλάβουν μεγάλο μέρος της κοινοτικής αγοράς. Η τάση για αύξηση των εξαγωγών προς την Κοινότητα ενισχύεται περαιτέρω από το γεγονός ότι το 2006 αναμένεται να αυξηθεί κατά 45.000 τόνους η παραγωγική ικανότητα του Μεξικού και της Βραζιλίας, χώρες που αποτελούν και οι δύο σημαντικές εξαγωγικές αγορές για τους αμερικανικούς παραγωγούς.(26) Συμπερασματικά, υπάρχει κάποια αναξιοποίητη παραγωγική ικανότητα, η οποία, σε περίπτωση κατάργησης των μέτρων, θα μπορούσε να χρησιμοποιηθεί για την παραγωγή περισσότερης αιθανολαμίνης και την εν συνεχεία πώλησή της στην κοινοτική αγορά.Εξέλιξη των τιμών στην κοινοτική αγορά και στην αγορά της χώρας εξαγωγής(27) Η αγορά αιθανολαμίνης χαρακτηρίστηκε από μεγάλη αύξηση της ζήτησης για DEA κατά τα έτη 2000-2001, αύξηση η οποία προκλήθηκε από τη χρήση DEA για την παραγωγή ζιζανιοκτόνων που περιέχουν glyphosate, τα οποία χρησιμοποιούνται σε μια διεργασία η οποία καθιστά τις γενετικά τροποποιημένες καλλιέργειες ανθεκτικές στα εν λόγω ζιζανιοκτόνα. Η ζήτηση ΤΕΑ έχει ως βασικό κινητήριο μοχλό τη χρήση του προϊόντος αυτού στον τομέα του τσιμέντου, καθώς και από τους παραγωγούς μαλακτικών για υφάσματα. Από το 2004 η αγορά της ΜΕΑ ενισχύθηκε σημαντικά μετά την έκδοση ενός αμερικανικού κανονισμού (που άρχισε να εφαρμόζεται την 1η Ιανουαρίου 2005) ο οποίος απαγορεύει τη χρήση εναλλακτικών προϊόντων που έχουν ως βάση τα μέταλλα για την επεξεργασία του ξύλου, πράγμα που οδήγησε σε μια πρόσθετη κατ' εκτίμηση ζήτηση ΜΕΑ ύψους 80.000 τόνων. Κατά συνέπεια, το παγκόσμιο επίπεδο των τιμών των αιθανολαμινών είναι υψηλό λόγω της μεγάλης ζήτησης.(28) Η έρευνα έδειξε ότι οι αμερικανικές εγχώριες τιμές είναι κατά μέσον όρο υψηλότερες από τις μέσες τιμές πώλησης στην κοινοτική αγορά. Οι βιομηχανικοί χρήστες φαίνονται να λειτουργούν υπό παρόμοιους όρους και στις δύο αγορές, δεδομένου ότι συχνά είναι πολυεθνικές εταιρείες που διαπραγματεύονται τον εφοδιασμό τους σε παγκόσμια βάση και επιλέγουν προμηθευτές που είναι σε θέση να παραδίδουν προϊόντα σε τέτοια κλίμακα. Διαπιστώθηκε, ωστόσο, ότι η τιμή στην αμερικανική εγχώρια αγορά για όλα τα είδη αιθανολαμινών είναι υψηλότερη όταν χρεώνεται σε εμπόρους και σε διανομείς. Αυτό το είδος πωλήσεων στην αμερικανική εγχώρια αγορά γίνεται κατά κανόνα με βάση την τιμή που ισχύει τη συγκεκριμένη χρονική στιγμή, ενώ οι πωλήσεις στην κοινοτική αγορά γίνονται μάλλον βάσει συμβάσεων ορισμένου χρόνου. Αυτό σημαίνει ότι οι τιμές πώλησης στην Κοινότητα καθορίζονται για μεγαλύτερη περίοδο και είναι σταθερότερες.(29) Οι πωλήσεις των δύο συνεργασθέντων παραγωγών-εξαγωγέων σε εμπόρους και διανομείς αντιπροσωπεύουν μόνο το 13% των πωλήσεων στην αμερικανική εγχώρια αγορά και το 32% των πωλήσεων στην κοινοτική αγορά, αλλά οι αμερικανικές εγχώριες τιμές ήταν κατά μέσον όρο 35% υψηλότερες από τις κοινοτικές γι’ αυτό το στάδιο εμπορίας. Η διαφορά αυτή ενισχύει τη διαπίστωση ότι, λαμβανομένου υπόψη του